text:
Katrin Ottarsdóttir var fyrsti føroyingur, sum fekk sær filmsútbúgving, og hon gjørdi eisini fyrsta føroyska spælifilmin, Atlantic Rhapsody. Síðan hevur hon gjørt fleiri spælifilmar og heimildarfilmar, givið út yrkingasøvn og fingið heiðurslønir og lívlanga sømdargávu frá landinum. Slóðarin innan føroyskan film hevur ikki enn gjørt teir filmar, hon veruliga vil gera.
Birgir Kruse, Atlantic Review
“Eg kenni sjálv, at eg eri bara við byrjanina av teimum fiktiónsfilmum, eg vil gera. Eg haldi ikki sjálv, at eg havi gjørt nóg nógv á filmsøkinum,” sigur filmsleikstjórin Katrin Ottarsdóttir, tá eg hitti hana heima í Hedehusene í Danmark. Ørindini eru at kanna, hvør hennara drívmegi hevur verið øll hesi árini, og hvat tað næsta verður, hon fer at gera.
Seinasti filmurin var Ludo frá 2014, ið var ein dramatisk lýsing av uppvøkstrinum hjá eini gentu við sálarsjúkari mammu og einum víkjandi pápa. Filmurin er sjálvbiografiskur, og dóttir Katrina, Hildigunn, spælir sálarsjúka mamman. Á markinum millum tað privata og persónliga balanserar Katrin á eini knívsegg í Ludo. Sum hon sjálv orðar tað:
“Tað skal vera persónligt, men ikki privat. Privat er ov nær og kann næstan ikki viðgerast listarliga. Tað persónliga hevur eina listarliga frástøðu og loyvir einum listarligum skapi, meðan tað privata hongur fast í nøkrum, sum ikki vil førkast. Tað, sum ikki kann førkast, verður bara privat, og áskoðararnir fáa ikki brúkt tað til nakað.”
Syrgiligir filmar
Fyrsta, Katrin minnist, stjórnaði hon sjónleiki, tá systkinabørnini møttust til føðingardagar.
“Tað var í kjallaranum í raðhúsinum í Eysturbýnum, har vit búðu, til eg var 11 ár, og vit enn ikki vóru flutt niðan undir Varða. Sjónvarp var ikki til, og filmsúrvalið í báðum biografunum var ríkt. Synnøve Solbakken gjørdi stórt inntrykk, tí hann var so syrgiligur. Og so var tað ein sigoynarafilmur, ið sannførdi meg um, at eg skuldi út í verðina at hjálpa teimum, sum livdu í útjaðaranum í samfelagnum,” sigur Katrin og leggur dent á tað syrgiliga í øllum teimum filmunum, hon minnist.
“Eg var til Love Story í Havnar Bio og sat og græt saman við vinkonuni, sum ikki skilti, hví eg græt. Eg havi enn lætt við at gráta og blíva rørd, sjálvt um eg sum yrkislærdur leikstjóri nú veit, hvussu tú manipulerar við áskoðaranum.”
Við Eyðuni til Cabaret
“Skal eg nevna ein film, ið hevur fingið meg tann filmslistarliga vegin, so er tað Cabaret hjá Bob Fosse,” sigur Katrin, sum gekk í studentaskúla í Hoydølum. Tá skipaði Eyðun Johannessen, leikstjóri, fyri sjónleikaraskeiði á bókasavninum, og so fóru næmingarnir við honum í Havnar Bio, har filmurin gekk.
“Tá var tað, eg sá, hvat filmur kann gera. Hann var ekspressivur og útfarandi, og um tú hugsar um litir og myndamál, so er tað longu har,” sigur Katrin og blaðar upp í bókini Goodbye to Berlin hjá Christoper Isherwood, sum sjálvur er ein figurur í søguni. Katrin lesur úr fyrstu síðu:
I am a camera with it’s shutter open, quite passive, recording, not thinking.
“Og tað kundi eg sjálv sagt í so nógvum av lívsins samanhangum. Har er so nógv, sum gav og enn gevur mær meining, tá eg arbeiði við filmi ella fari í biograf.”
Í útlondum
Katrin minnist fyrstu ferð, hon var í einum útlendskum biografi.
“Eg sá One Flew Over the Cuckoo’s Nest við Jack Nicholson, sum var eitt sterkt og stórt upplivilsi. Filmiskt góvu hesin filmurin og Cabaret mær nógv. Teir hava skumpað meg tann vegin, eg valdi. Men enn kendi eg ikki filmsskúlan tá, tí eg var bara farin niður at lesa okkurt. Eg hevði eitt barn, Hildigunn, og skuldi bara burtur úr Føroyum. Hevði meldað meg til at lesa danskt og bókmentir, men tað snúði seg mest um samfelagsteori og hevði lítið við bókmentir at gera og segði mær onki,” sigur hon.
Á filmskúla
Men so kom filmsskúlin upp í leikin.
“Fyri meg var tað, sum ein nýggj verð læt seg upp, tá eg hoyrdi um filmsskúlan og slapp inn. Bara ørandi tankin um at hava eitt heilt rúm, ið er fylt av fólki, og tá ljósið slóknar, eru tey bara komin at lurta og síggja, hvat tú hevur at siga teimum,“ sigur Katrin, sum aldrin hevur kent seg væl at tosa við nógv fólk í senn.
Hon hugsar aftur á upptøkuroyndirnar, andar djúpt, spískar varrarnar og smílist fram fyri seg.
“Eg má hava havt eitt annað áræði tá, tí royndin vardi fimm dagar. Vit fingu kreativar her-og-nú uppgávur, meðan lærarin gekk við stoppuri. So fingu vit kamera í hondina og vórðu send út at filma og klippa í kamera, og so avleveraðu vit til framkalling. Eg fór á Solbakken, har eg kendi fólk, og bað um at læna børnini. So fóru vit á Vestre Kirkegård og gjørdu ymiskt millum gravir og steinar, har børnini blivu burtur, meðan mammur stóðu uppi á altanunum á Solbakken og róptu eftir teimum.”
Katrin flennir, sker kaku og skeinkir kaffi.
Í flokki við Lars von Trier
Hon slapp inn á fyrsta árið saman við níggju kappingarneytum, ið øll vistu, at bara fimm sluppu víðari.
“Og Lars var ein av teimum,” sigur Katrin og ger úttaluna affekteraða danska. “Lars, tú veit.”
Gekst tú í flokki við Lars von Trier, spyrji eg.
“Nei, hann gekk í flokki við mær,” sigur Katrin og flennir. “Hann er ein av teimum, ið hevur kokketerað við, at hann ikki slapp víðari. Men tað passar ikki, bæði hann og eg vóru millum tey fimm, sum hildu fram og blivu liðug. Men Lars dámar so væl at spæla leiklutin sum tann, ið ongin skilir. Tað passar yvirhøvur ikki. Hann var akkurát sum vit onnur, men dugdi væl at koma í samband við røttu fólkini.”
At bróta reglurnar
Katrin heldur, at í filmi er týdningarmikið, at tú fyrireikar teg og aldrin arbeiðir av tilvild. Læruna um film hevur hon allatíðina við sær, men hon kann vera avmarkandi, t.d. hetta at kamerað skal vera røttu megin eina linju, og at ongin nakrantíð skal hyggja í upptøkutólið.
“Skjótt finnur tú útav, at loyvt er at bróta reglurnar, bara tú dugir tær,“ sigur Katrin, sum letur leikarar bæði hyggja og tosa í upptøkutólið í nýggjasta filminum, Ludo.
“Kennir tú filmslæruna, kanst tú loyva tær tílíkt. Hevur tú alt tað filmiska bókastavaraðið upp á pláss, kanst tú flyta runt við tí og fara ímóti tí kenda. Men eg geri onki í blindum og lati ongantíð tilvildina ráða. At bróta tað, sum vit hava lært, dámar mær væl. Men eg havi ongan tørv á at pilka í mínum egna nalva, um eg ikki fái tað út til fólk, og tey ikki skilja, hvat eg meini við. Eg vil bjóða áskoðaranum við inn í eina verð. Hon kann vera hørð, torfør og kynisk, men eg skal geva fólki loyvi og møguleika at skilja, vera við og uppliva. Onkur heldur, at eg geri merkiligar filmar, men í veruleikanum eru teir lættir at skilja. Teir eru ikki fyri fólk, ið halda seg vera feinsmekkarar, og slettis ikki fyri fólk, sum hava lisið film. Tí tey eru ofta læst føst í sínum teorium.”
Atlantic Rhapsody
Filmurin Atlantic Rhapsody varð vístur á tí norðurlendsku filmstevnuni í Norðurlandahúsinum í 1989, har ummælarar úr øllum heiminum vóru til staðar. Katrin fer úr køkinum og kemur aftur við einum filmstrimli, sum hon varisliga heldur millum fingrarnar og brettir út fyri mær.
“Her er tað, sum bleiv klipt burtur úr eftirtekstinum á filminum beint áðrenn frumsýningina, og sum gjørdi filmin føroyskan og ikki danskan. Her stendur “Produceret med støtte fra Det Danske Filminstitut,” men hetta varð so klipt burtur, tá tann allarseinasta føroyska fíggingin kom upp á pláss. Fólk talaðu fyri filminum á røttum stað, so hann gjørdist føroyskur og ikki danskur,” sigur hon.
“Fjøldin í Norðurlandahúsinum klappaði intenst, so eg haldi, at tey veruliga meintu tað. So vann hann 1. virðisløn í Lübeck og fór runt í allari verðini, eisini á Museum of Modern Art í New York, og ikki minst í Týsklandi, har Internationale Forum des Jungen Films í Berlin keypti og tekstaði filmin, so hann livdi sítt egna týska lív.”
Tíggju ár seinni vann Katrin aftur 1. virðisløn í Lübeck fyri filmin Bye Bye Blue Bird, ið eisini fekk aðrar virðislønir.
Virðisløn og sømdargáva
Tá Katrin fekk Bókmentavirðisløn M.A. Jacobsens fyri yrkingasavnið Eru koparrør í himmiríki frá 2012, grundgav dómsnevndin við eini tilvísing til viðurskiftini millum móðir og dóttir:
“Í einum hjartanemandi og djørvum yrkingasavni lýsir Katrin viðkvæma barnið, ið verður partur av einari terrorjavnvág millum eina sálarliga óstøðuga mammu og ein víkjandi pápa.”
Í øðrum savninum, Messa fyri einum filmi frá 2015, sigur útgevarin, at nú er eg'ið blivið mamma.
“Í einstøkum tekstum er hon ikki bara kroyst av minninum um mammuna, men eisini av egnum leikluti sum mamma. Ein negativur máttur er frammarlaga í teimum allarflestu yrkingunum, og tað verður róð fram undir, at friður fæst ikki, fyrr enn tú liggur í kistuni.”
Í vár fekk Katrin lívlanga sømdargávu frá Mentamálaráðnum – oman á Bókmentavirðisløn M.A. Jacobsens frá Tórshavnar Býráð.
“Eg bleiv eitt sindur kløkk, tá eg fekk hasa flottu virðislønina fyri mítt fyrsta yrkingasavn. Tað var sum ein bingovinningur eftir at hava stríðst so leingi við filmi. Men annað útilokar ikki hitt. Nógv filmslistafólk duga annað enn at gera film.”
Er tað bókstavamentanin, sum enn stendur sterkari enn filmurin?
“Ja, tað er tað kanska. Bókstavamentanin hevur kanska størri prestisju millum tey, sum eru mentað. Men mær dámar eisini væl at skriva, og eg vil gjarna breiða tað út til meir enn yrkingar. Eg segði fyri stuttum, at kann eg bara fáa Ludo frá hondini, kann eg fara í grøvina í friði. Men nú hann bleiv liðugur, noyðist eg at gera ein film ella tveir aftrat. Filmar við eini passandi kostnaðarætlan, ikki ov nógv og ikki ov lítið, bara nóg mikið, so eg kann arbeiða í friði uttan hesa sálaretandi óvissuna, sum stendst av ikki at hava nóg mikið av pengum at arbeiða við,” sigur Katrin.
Enn hevur hon ikki gjørt sín týdningarmiklasta film, heldur hon.
“Bye Bye Blue Bird var eitt lítið stig á vegnum, og Ludo er enn eitt stig. Higartil havi eg gjørt teir filmar, sum umstøðurnar hava loyvt mær at gera. Vónandi fái eg eisini møguleika at gera teir filmarnar, ið eg veruliga vil gera. Eg sleppi ikki at gera allar, men bara eg sleppi at gera ein ella tveir av teimum, so kann eg fara í grøvina í friði.”
Tá filminstallatiónin Lejlighedsminder varð víst í Lübeck í fyrrárið, segði dóttirin, Hildigunn, at filmarnir bygdu á persónlig minnir og upplivingar.
Hvørja metodu hava tit báðar, móðir og dóttir, brúkt at fyrireika og spæla henda leiklut?
"Tað skal verða persónligt, men ikki privat. Privat er ov nær, og týðir fyri onkran kanska ov nógv, og kann næstan ikki viðgerast listarliga. Tað persónliga hevur eina listaliga frástøðu, og loyvir einum listaligum skapi, meðan tað privata hongur fast í nøkrum, sum ikki vil førkast og tí bara verður privat, og kann ikki brúkast til nakað hjá áskoðaranum.”
Men tó so, nógv av tí privata, eg sá í Lejlighedsminder, er ikki farligari enn so, at eg síggi teg brúka tað aftur í Ludo?
“Í Lejlighedsminder eru tað hennara minnir, hon er eitt stig longur burtur, og tilfarið í Ludo er mítt tilfar. Men sjálvandi hugsi eg um tað, tí hon er berandi høvuðsleikarin í báðum førum.”
Pressar tú hana?
“Har haldi eg, at vit kenna hvørja aðra so væl, at hon fer ikki longur, enn hennara egnu professionellu mørk siga, og eg pressi hana ikki. Ongantíð. Men hon dugir hatta við at gráta uppá kommando, og so at halda uppat.”
Var tú ongantíð fjálturstungin, tá dóttirin græt undir upptøkunum?
“Jú, onkuntíð. Men hini á filmsliðnum vóru nokk meiri ávirkað enn eg, og eg eri ongantíð komin hartil, at eg havi steðgað nøkrum.”
FAKTA
Katrin Ottarsdóttir varð fødd í Havn í 1957 og útbúgvin á Danska Filmsskúlanum í 1982.
Hon gjørdi fyrsta føroyska spælifilmin, Atlantic Rhapsody, í 1989, Mannin ið slapp at fara í 1995, Bye Bye Blue Bird í 1999, fekk 3-ára starvsløn frá Mentanargrunni Landsins í 2007 og gjørdi heimildarfilmarnar Eingin kann gera tað perfekta í 2008, Ein regla um dagin má vera nokk! í 2008 og Sporini vaksa úr orðum í 2009.
Saman við dóttrini, Hildigunn Eyðfinnsdóttir, gjørdi hon filminstallatiónina Lejlighedsminder í 2011. Í 2012 kom fyrsta yrkingasavnið Eru koparrør í himmiríki, sum Katrin fekk Mentanarvirðisløn M.A. Jacobsens fyri í 2013. Nýggjasti spælifilmur er Ludo frá 2014, og í vár fekk Katrin lívlanga sømdargávu frá landinum. Í summar kom annað yrkingasavnið, Messa fyri einum filmi.
Katrin býr í Hedehusene í Danmark, har hon rekur www.bluebirdfilm.dk


c: text/html

text:
Endamálið við heimasíðuni
Endamálið við hesi heimasíðu er at hava ein tíðarhóskandi miðil fyri øll, sum ynskja at leita sær kunning um, hvat hendir innan heilivágsøkið, og annars um tær uppgávur og tænastur, sum apoteksverkið røkir.
Á heimasíðuni kanst tú einfalt og skjótt finna neyðugu upplýsingarnar til ymsu apotekini, landsapotekaran og fíggjardeildina.
Vit bjóða okkara viðskiftafólki at melda seg til tíðindabrævið, sum kemur út um leið einaferð um mánaðin við støðugari kunning um broytingar, tiltøk, ymiskar tænastur og tíðindi innan heilivágsøkið (hetta verður gjørt til vinstru á forsíðuni).
Finnur tú ikki ta neyðugu kunningina á heimasíðuni, er møguleiki fyri at nýta spyrjifunktiónina á forsíðuni á heimasíðuni, har tú kann spyrja um eitt nú heilsu, heilivág og persónliga røkt. Hesir spurningar verða svaraðir av fakfólki á apotekunum.
Eisini er møguligt at útfylla feltini undir “Um okkum”, “Kundaviðmerkingar”, har tú eitt nú kann skriva: Viðmerkingar til heimasíðuna, rós ella klagur til apotekini, kunning, hugskot o.a.

robotstxt: allowed

filter: keep


text:
Árið ið fór
Her á ársins næstsíðsta degi er høvi at líta aftur á árið, ið fór.
Nógv er hent hetta seinasta árið. Virksemið í felagnum er økt munandi, eins og limatalið. Nøkur stór mál eru avgreidd og okkara limir hava nú væl betri kunnleika um ymisk viðurskiftir.
Vit skipa nú fyri regluligum "kaffifundum" hvørja viku, har limir hittast til hugnaprát. Vit hava havt fleiri tiltøk, so sum útferðir, tunnusláing og jólaveitslur. Sosiala sambandið millum limirnar er soleiðis økt munandi.
Vit hava fyrr sent út kunningarskriv um tey politisku málini, ið vit saman hava rokkið. Vit fara at hoyra meira um tað í formansfrágreiðingini á komandi aðalfundi, sum ætlandi verður 16. Februar 2013. Vit fara eisini at gera nýggjar vegleiðingar, ið samsvara við nýggju reglurnar á skatta-og pensjónsøkinum.
Men vit kunnu her tríva í høvuðslinjurnar í broytingunum í okkara viðurskiftum.
Skattaviðurskiftini hjá teimum undir §25b eru stabilisera og einfaldgjørd, samstundis sum fleiri forðingar og avmarkingar eru burtur. Sosial gjøld, goldin í útlandinum, kunnu dragast frá føroyska skattinum, galdandi frá 1.januar 2012 og fleiri broytingar koma í gildi 1. januar 2013.
Ivamálini um pensjónsviðurskiftini hjá teimum, sum hava útlendskan arbeiðsgevara og útlendskan pensjónsveitara, eru nú avgreidd afturvirkandi til 1. juli 2012, so skattingin verður framhaldandi við útgjald, heldur enn við inngjald. Hesi kunnu tí varveita sínar pensjónir í útlandinum uttan trupuleikar.
Vit hava eisini fyrr nevnt eitt annað mál, nevniliga broyting í heilsugjaldinum. Antares hevur ikki verið uppi í hesum. Vit hava bara kunnað limirnar um broytingina. Men vit lovaðu at kannað hvussu inngjaldingin fór at vera skipað frameftir. Hvørki Heilsumála ráðið ella Taks kundu svara okkum við fullari vissu.
Men helst verður tað skipað so, at tann fasti parturin av gjaldinum, 160 krónur um mánaðin, verður kravdur inn sum higartil við uppkravi, meðan prosentparturin, 0,55% av skattskyldugu inntøkuni, verður kravdur inn á sama hátt sum AM-gjaldið. Fyri tey flestu av okkum merkir tað helst at vit gjalda hetta saman við skattinum einaferð um árið. Onkur rindar kanska hvønn mánað.
Samanhald gevur styrki, sigst. Hetta er nú sanna í verki. Uttan samanhaldið millum okkara limir, høvdu vit ikki rokki okkara málum, soleiðis sum vit hava gjørt í 2012.
Vit fara hervið at ynskja øllum okkara limum eitt gott og eydnuberandi 2013, við góðari vón um framhaldandi gott samstarv.


text:
Eyðun Klakstein 08.01.2017 (22:39)
Menn í panikkaldri mangla góðar vinir
Teir hava lagt seg eftir at fáa útbúgving, yrkisleið, konu, familju, og tá ið teir gerast miðaldrandi, er minni og minni at náa. Teir fara at ivast í, hvat alt snýr seg um, og so koma óvissan, ivin – panikkurin.
Soleiðis upplivir leiðandi sálarlæknin á Ríkissjúkrahúsinum, Svend Åge Madsen, nógvar miðaldrandi menn.
- Ein av stóru trupulleikunum hjá nógvum monnum er, at tá ið jagstranin eftir tingum er liðug, finna teir út av, at teir hava fá tøtt og varðandi sambond í lívinum, sigur Svend Åge Madsen við DR.
Sambært honum duga menn ov illa at verða í felagsskapum, har tað ikki snýr seg um eina uppgávu, sum fólk skulu loysa í felag, og tí uppliva teir, at knappliga er eingin at tosa við, tá ið teir sum miðaldrandi hava nátt tí, sum teir ætlaðu sær.
- Tað er stórur munur á monnum og kvinnum, tí kvinnur hava nógv fleiri sambond við fólk, har tað ikki snýr seg um at gera nakað saman, men har kvinnur tosa saman, sigur Svend Åge Madsen.
Hann heldur, at nógvir menn bert kunnu tosa við konuna um persónlig viðurskifti, men at teir skulu læra at tosa meira við fólk. Teir skulu heilt einfalt fáa sær fleiri og betri vinir.
- Menn skulu læra av kvinnunum og byggja tøtt sambond, sum ikki bert snúgva seg um uppgávur ella virksemi av onkrum slagi, tí annars kunnu teir koma at kenna seg einsamalar seinni í lívinum, sigur Svend Åge Madsen við DR.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað gekk gott nokk upp og niður á Oyggjaleikastevnuni í svimjing í morgun, nú føroyingarnir skuldu royna seg fyri fyrstu ferð. Onkur misti brillurnar og reyk út úr finaluni, og onnur spardu seg so mikið at tey mundu heldur ikki komið víðari. Kappingin vísir seg at vera sera hørð, men saman um tikið gekk tað tó so mikið væl, at vit enn eiga boð uppá væntaðu heiðursmerki, og svimjarar í øllum 11 finalum í kvøld.
Turið S. Christiansen svam seg við 5:08.68 í 400 blandað til eitt 5. pláss av øllum, sum merkir at hon verður at síggja í finaluni í kvøld. Hinar dámurnar eru tó óhugnaliga skjótar, har Kristina Neves av Guernsey svam 4:54.00, Charlotte Atkinson av Man 4:55.41, og Ella Dias av Jersey 4:56.20. Besta tíð hjá Turið yvirhøvur, er hennara føroyska juniormet á 5:07.37 frá HS stevnu í september 2010.
Pál Joensen tók tað kanska í so róligt í 200 firvald, við at svimja 2:11.12 har tilmeldingartíðin hjá honum var 2:04.75. Hann slapp tó akkurát í finaluna, sum nummar 6, har skjótasti svimjari var Ian Powell av Guernsey við 2:03.10, næstskjótasti Ben Lowndes av Guernsey við 2:08.53, og triðskjótasti Josep Mercadal Mascaró av Menorca við 2:09.53.
Tær báðar Kristina Eliasen og Poula Ø. Mohr svumu seg báðar í finaluna í 100 firvald, Kristina við 1:06.15 og Poula við 1:06.20, sum nummar 4 og 5 aftanfyri Kristinu Neves við nýggjum oyggjaleikameti 1:04.08, Lara Butler av Cayman við 1:05.61, og Ebony Jacklin av Jersey við 1:06.08.
Í 100 bringu svam Pál við 1:06.91 seg til eitt fjórðapláss í finaluni, aftanfyri Darren Mew av Isle of Wight við 1:03.25, Thomas Hollingsworth av Guernsey við 1:04.82 og Daniel Cederqvist av Gotlandi við 1:06.21. Pauli Ø. Mohr megnaði hinvegin einans 1:10.82 og eitt 11. pláss, mest sannlíkt vegna trupulleikar við at finna formin í upphitingini. Ein upphiting sum er ógvuliga stutt vegna trongu umstøðurnar, so at dreingir einans fáa 45 minuttir fyrst, og genturnar síðani 45, áðrenn stevnuparturin byrjar.
Í 50 bringu gekk tíverri heilt galið hjá Evu Trygvadóttir, hon misti brillurnar og streamline og svam einans 36.22, sum ikki rakk til finaluna. Hinvegin kláraði Tanja Skaalum at svimja fjórskjótastu tíð 34.56, og hava vit tí enn eitt boð uppá heiðursmerki her. Andrea Strachan úr Hetlandi setti risastórt oyggjaleikamet 32.59, har tað hjá Katarinu S. Lamhauge frá Álandi var 34.49.
Í 50 rygg svam Magnus Jákupsson seg við 26.21 til næstbesta pláss í finaluni, aftanfyri favorittin Ian Powell á 26.03. Vónandi verður tað líka tætt í finaluni í kvøld, við Magnusi sum vinnara.
Í 200 frí svam Cecilia W. Eysturdal seg í finaluna á sætta og síðsta pláss við 2:10.13, meðan Guðrun Mortensen við 2:11.63 endaði uttanfyri á 11. plássi. Kristina Neves hevði bestu tíð 2:04.35, Emily Bashforth næstbestu 2:06.15, og Amy Harper triðbestu 2:06.52.
í 200 blandað svam Pál seg trygt í finaluna við næstbestu tíð 2:09.54, aftanfyri Thomas Hollingsworth á 2:08.73, og frammanfyri Colin Bensadon av Gibraltar á 2:09.67. Føroyska metið hjá Páli er 2:04.41, so er her er enn nakað at taka av.
Í 4×50 frí svumu Astrið Foldarskarð, Cecilia Wigant Eysturdal, Tanja Skaalum og Turið S. Christiansen seg til eina næstbestu tíð 1:51.77, aftanfyri Jersey á 1:51.05 og frammanfyri Hetland á 1:52.42. Tær tríggjar skjótastu Guðrun Mortensen, Birita Debes og Kristina Eliasen sótu uttanfyri í morgun, og har er tí sera góður møguleiki fyri gullheiðursmerkjum í kvøld.
Eisini mennirnir komu trygt víðari, nú Magnus Jákupsson, Pauli Ø. Mohr, Pál Joensen og Dánjal Hestoy svumu seg í finaluna við næstbestu tíð 1:48.61, aftanfyri Guernsey á 1:47.15 og frammanfyri Isle of Wight á 1:49.54. Men hetta var verri enn so tað skjótasta sum hesir kunnu svimja, og hartil eiga vit Heðin L. Olsen at seta inn sum skjótan sprintara, so teir vera eisini góðir í kvøld.
Finalurnar byrja klokkan 17:30 í kvøld, við 1500 frí har Pál er greiður favorittur at vinna gull, og síðani føroyskari luttøku í øllum 12 eftirfylgjandi finalum. Til ber at fylgja við svimjarunum á www.svimjing.com/live, umframt í føroysku miðlunum, í tann mun sum tey velja at senda frá svimjistevnuni á Isle of Wight.
Vegna Svimjisamband Føroya
Jon Hestoy
Liðið hevur telefon +298 51 75 59


text:
Hetta vikuskiftið er yvirdómaraskeið í Havn, har onkur snøkil fæst uppá pláss hjá teimum sum tóku yvirdómaraútbúgving í apríl 2015, umframt at tey saman leggja til rættis okkara egnu dómaraútbúgving. Á skeiði eru Annika Næs Johannesen, Thurid Kjærbo, Katja Keles og Rúni Gaardbo, umframt Elin Matras og Dann Hjelm sum tóku yvirdómaraútbúgving í 2006. Skeiðsleiðari er Svend Sander úr DGI, og fyriskipari Dann Hjelm vegna SSF.
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð


text:
Vegna veður er tiltakið flutt til týsdagin 21. mars verður almennur fundur um menning í Vági. Fundurin verður í Miðlatúni og byrjar kl. 19.00.
Við broytingunum í føroyska samfelagnum seinastu ártíggjuni, og ikki minst stóru broytingunum í Suðuroynni, er greitt, at tøk mugu takast fyri at tryggja eina góða gongd inn í framtíðina.
Týsdagin verður almennur fundur undir heitinum ”Menning í Vági – tú kanst eisini gera mun !” í Miðlatúni í Vági.
Endamálið við fundinum er at varpa ljós á møguleikarnir fyri at víðka um vinnuliga grundarlagið í nærumhvørvinum, har stig verða tikin fyri at byrja nýggjar vinnur og nýggjar tænastur, soleiðis at fleiri starvsmøguleikar verða skaptir.
Fundurin verður ein aktivur fundur, har fundarfólki aktivt tekur lut í at seta orð á hvørjar nýggjar vinnur og tænastur kunnu skapast í Vági. Á fundinum verða eisini skipaðir arbeiðsbólkar, sum fara at arbeiða víðari við nøkrum av teimum hugskotunum, sum koma fram á fundinum.
Anna B. Samuelsen, forkvinna í Havna- og Vinnunevndini bjóðar vælkomin. Dennis Holm, borgarstjóri hevur stutta framløgu um møguleikar og avbjóðingar í Suðuroynni. Bjartur Nolsøe, stjóri á Íverksetarahúsinum, kemur at leiða og skipa fundin.
Vágs kommuna hevur seinastu árini styrkt munandi um íverksetarastuðilsskipanir og sett á skrá menning av nýggjum vinnum og tænastum í Vági, og er hetta tiltakið liður í og eitt framhald av hesum arbeiðinum.
Hevur tú áhuga í verða virkin í virka fyri menning í Vági, ella hevur tú hugskot um nýggja vinnu ella nýggja tænastu, so er at møta upp í Miðlatúni týskvøldið 21. mars kl. 19.
Øll eru hjartaliga vælkomin til fundin, sum er almennur.


text:
Nýggja norðurlendska mentanartiltakið í Keypmannahavn er bæði ein góður sýnisgluggi og heilt rætta staðið at víðka um sín professionella netverk, halda Eivør, Guðrið Hansdóttir frá Byrta og Christian Elsner frá Nanook
Vanliga verður ikki tosað bæði føroyskt, íslendskt, grønlendskt og danskt í backstage-økinum á donskum festivalum. Men tað vóru júst hesi mál, ið hoyrdust handan pallin, fyrstu ferð Frigg Festivalurin varð hildin í Kongens Have í Keypmannahavn 9. og 10. mei.
Festivalurin er grundaður á eitt ynski um at sýna fram tónleik, mat, drykkir og sniðgeving frá teimum fýra norðurlondunum. Føroyska tónleikalívið var væl umboðað við 13 av í alt 21 nøvnum á plakatini.
Frálíkt átak
Eivør framførdi á stóra pallinum fríggjakvøldið, og hon var sera væl nøgd við at verða boðin at framføra í grønu oasuni mitt í danska høvuðsstaðnum.
'Eg haldi, hetta er eitt frálíkt átak og at tað er eitt framúr gott hugskot at savna teir norðurlendsku bólkarnar í Keypmannahavn, tí vit hava so nógv til felags, men hittast sjáldan fleiri í senn á sama staði. Og eg vóni, at danir taka væl ímóti festivalinum og varnast, at ein rúgva av áhugaverdum tónleiki verður skaptur í teimum smærri norðurlondunum, so festivalurin ikki bert verður eitt tiltak fyri føroyingar, grønlendingar og íslendarar', segði Eivør.
Víðka um netverkið
Eivør var ikki einsamøll um at gleðast yvir nýggja festivalin. Eisini Guðrið Hansdóttir frá Byrta var sera væl nøgd við tiltakið.
'Tað er feitt, at vit fáa høvi at hitta aðrar bólkar úr Grønlandi, Íslandi og Danmark, tí tað gevur eitt betri netverk, og tað hevur so stóran týdning í tónleikavinnuni. Og eg haldi tað er gott, at festivalurin hevur fingið fatur á so nógvum góðum nøvnum, sum til dømis Medina. Tað er ordiliga flott'.
Góður sýnisgluggi
Sum lið í fyrireikingunum til konsertina á Frigg Festivalinum, hevði grønlendski bólkurin Nanook verið á venjingarlegu í Keypmannahavn í nakrar dagar. Guitarleikarin Christian Elsner tók tað sum eitt stórt herðaklapp, at verða boðin at spæla á einum so stórum tiltaki.
'Fyri okkum hevur tað nógv at siga, at spæla á Frigg Festivalinum, tí tað er torført at sleppa at spæla á festivalum, tá man framførir á sínum upprunamáli. Tað er ein ómetaliga góður sýnisgluggi fyri okkum, at sleppa at spæla á einum staði í Danmark, har øll hava atgongd. Vit eru vanir við at spæla fyri fólki, ið kenna okkara tilfar sera væl, so vit eru eisini glaðir fyri at sleppa at spæla fyri einari fremmandari fjøld. So vit vóna, at vit fáa onkrar nýggjar fjepparar', segði Christian Elsner.
Norðurlendsk mentanarmiðstøð í Keypmannahavn
Hóast veðrið ikki var av tí besta, vóru nógvir føroyingar, íslendarar, grønlendingar og danir komnir gjøgnum sirmið fyri at vera við frá byrjan á festivalinum, ið Annika Biskopstø, Steintór Rasmussen, Hans Petur í Brekkunum og Barbara Holm høvdu skipað fyri.
'Hesi fýra londini hava so nógv til felags og eru kortini so ymisk. So tað var ein dreymur fyri okkum, at sleppa at sýna fram tað bestu úr londunum og at geva áskoðarunum eina góða uppliving', greiddi Barbara Holm frá. Meðan hon greiddi frá, fingu vit okkum av einum borðiski við smárættum úr teimum fýra londunum, ið vit høvdu keypt á festivaløkinum.
Har, sum eg búgvi, búgva einir 700 føroyingar og 300 íslendarar, og sum heild hendir heilt nógv fyri føroyingar og íslendarar, men einki av tí er so stórt, sum hesin festivalurin er. Vit vóna at festivalurin kann gerast ein norðurlendsk mentanarmiðstøð í Keypmannahavn, og eina ferð um árið kann vera høvið, har vit hittast í Keypmannahavn og fáa eina feita uppliving', segði íverksetarin, sum býr á Amagerbro.
Tónleikur á altjóða støði
Sambært Barbaru Holm snýr Frigg Festivalurin ikki bara um at vísa dønum góðan tónleik frá smærri Norðurlondunum, sum annars hevði verið nærum ósjónligur í donsku miðlunum – um man ikki tekur tey heilt stóru nøvnini sum og Bjørk og Teitur við.
'Eg haldi at føroyskur, íslendskur og grønlendskur tónleikur er á altjóða støði. Tað er javnan, at tónleikarar fáa gjøgnumbrot í Eysturríki, Týsklandi og USA, so um man sum dani ikki kennir nakað til hetta, so er tað spell. Høvuðsendamálið við festivalinum er tó ikki at vísa dønum, at har er ovboðið av góðum tónleiki í hinum londunum. Men eg vóni sjálvandi, at tey, ið ikki kenna til hendan tónleikin, fáa nakað gott burturúr', segði festivalfyrireikarin.
Festivalurin verður aftur næsta ár
Guðrið Hansdóttir vónaði, at Frigg Festivalurin ikki bara var ein eingangsfestivalur, og at festivalurin kanska fór at ferðast millum londini. Til hetta segði Barbara Holm:
'Longu nú kunnu vit siga, at festivalurin er so væl móttikin, at hann verður aftur næsta ár. Sum nú er, verður festivalurin aftur í Keypmannahavn næsta ár, men vit hava spælt við tankan um at flyta millum Reykjavík, Nuuk og Tórshavn. Tað kundi heilt sikkurt verið spennandi. Men hin vegin eru eisini fleiri festivalar í Reykjavík og Tórshavn, og vit hava ikki nakran áhuga í at kappast við teir'.
Les meira um Frigg Festivalin her


text:
Talv: HugnaCup verður 7. juli
ítróttur28-06-2017 - 14:39 - Jóanis Nielsen
HugnaCup er ein óhátíðarlig talvkapping til tín, sum dámar at taka eitt talv ella tvey, men ikki hevur tær drúgvu kappingarroyndirnar.Kappingin er ókeypis og opin fyri øllum, sum annaðhvørt hava undir 1300 í føroyskari rating ella ikki hava nakað alment ratingtal.
Telvað verða 6 umfør við umhugsunartíðini 10 minuttir í part til talvið. Vinnari er hann/hon, ið stendur eftir við flest stigum, og fer hesin avstað við einum gávukorti á 500 kr frá Føroya Bjór.
Hvar? Hotel Havn
Nær? Fríggjakvøldið 7. juli kl. 19-22
Tilmelding her á síðuni Talvtos á Facebook ella á staðnum 15 minuttir áðrenn kappingarbyrjan.
Kom og talvhugna tær!


text:
Afturlønt lítillætni
Ein lítil vesturlendskur læristovnur í USA var í fíggjarligum trupulleikum. Bygningarnir vóru niðurslitnir, og lærara lønirnar vóru vánaligar.
Ein dagin vitjaði ein fremmandamaður skúlan og spurdi ein mann, sum var í ferð við at vaska ein garð, hvar hann kundi hitta rektaran á skúlanum. "Eg haldi tygum kunnu hitta hann við hús um middagsleitið", var svarið.
Hin vitjandi gjørdi sum honum var ávíst, og táið hann kom til hetta heimið, møtti hann rektaranum, sum hann kendi aftur fyri at vera sami maðurin, sum vaskaði garðin fyrr um dagin, men nú var hann øðrvísi klæddur.
Seinni í somu viku kom bræv til skúlan saman við kr. 300.000,oo. Eldhugin í tænastuni hjá rektaranum hevði gjørt eitt avgerandi árin á hin vitjandi. Av tí at gávuríki gevarin fann ein mann, sum ikki var ov stoltur til at hjálpa, har tað var neyðugt, sjálvt um tað hevði við sær, at onkur metti tað fyri at vera lítisvert átak, so hevði hann tó fingið tilskundilsi til at hjálpa til við stórtøknu gávuni til skúlan.
Fylgjurnar eru greiðar. Gud lønar teimum, sum eru lítillátin og eyðmjúk. Frelsarin Sjálvur gekk undan við at gera Seg eins og tænara og geva lív Sítt fyri okkum (Filippibr.2,3-11). Minst til orð Jesusar í Lukas 14,11: "Hvør tann, ið setur seg sjálvan lágt, skal verða settur høgt".
Umsett úr Our Daily Bread
Mikkjal á Bergi


text:
Miðlafrøðingar og samskiftisráðgevar tykjast vera á einum máli um, at sosialu miðlarnir fara at spæla ein stóran leiklut í valstríðunum til fólkatings- og løgtingsvalið. Eg meldi meg upp í kórið og staðfesti, at valið kann vinnast á Facebook. Besta dømi er Barack Obama. Hann brúkti bæði Facebook, Twitter og YouTube í valstríðnum, fór út til fólk og møtti teimum í eygnahædd. Hetta spældi stóran leiklut í hansara valsigri, so sjálvandi kann man vinna valið í Føroyum eisini. Men upp aftur lættari kann valið tapast á Facebook.
Eg eri tó sannførdur um, at sosialu miðlarnir í øllum førum geva okkum betri politikarar.
Nýggj krøv
Eitt er heilt greitt, Facebook hevur broytt politiska kjakið. Fyrr kundi tú hava eina politiska fasadu, tú skuldi duga eitt slag av retorikki og at tosa við poilitiska journalistin. Tú visti nøkulunda, hvørjar sjey spurningar, tú skuldi svara, og tú hevði svarini klár. Nú koma spurningarnir frá øllum síðum, og hevur tú ikki svarað innan fyri ein tíma, so fara fólk at ivast í, um tú yvirhøvur hevur eitt svar.
Facebook krevur eisini, at tú ert reellur, tí loypur tú útí, uttan at hava grund í tínum máli, so verður tú krossfestur av alsamt fleiri kritiskum eygleiðarum.
Broytingar síðan síðsta val
Tað eru nú trý ár síðan, at val var í Føroyum. Til býráðsvalið 2008 var táverandi býráðspolitikarin og fyrrverandi borgarstjórin, Leivur Hansen, virkin í sosialum miðlum, og hann kláraði seg faktiskt heilt væl, hóast hetta fall hann á valinum. Men trý ár eru liðin, og heimurin er broyttur. Nógv fleiri brúkarar og nógv størri partur av almenna kjakinum eru flutt inn á Facebook, og stóru tíðindasíðurnar geva møguleika til at deila tíðindi á Facebook. Dugir man at brúka hesar møguleikar, so kann man meiri enn so rudda sær veg inn á Ting.
Men valið kann eisini tapast á Facebook
Tað er heldur eingin ivi um, at valið eisini kann tapast á Facebook. Ert tú Ikki sterkur, so verður tú grillaður livandi, tí tú kanst ikki longur koma við ógrundaðum pástandum. Tí fara tey, sum retoriskt eru illa fyri, og tey, sum ikki hava neyðugu vitanina og evnini, at tapa. Í einum kjaki, har stutt er millum svarini, og ágangurin kann gerast øgiligur, mást tú vera hvassur, sakligur og vitugur fyri ikki at standa eftir við verri trúvirði.
Umframt at politikarar eru á Facebook, so eru eisini sera nógv politiskt áhugað virkin á síðuni. Hesi hava nú møguleika at stuðla sínum valevnum, umframt at stríðast ímóti móti valevnum, ið umboða aðrar flokkar. Eitt nú við at seta spurnartekin við trúvirðið, breiða út lygisøgur og við at fara eftir valevnum, ið eru retoriskt illa fyri, ella sum ikki hava fullkomið innlit í politisku mál síni. Somuleiðis er nú sera lætt at vísa á tingviðgerðir og atkvøðugreiðslur, har verandi politikararar ikki hava livað upp til lyfti síni. Hetta setur stór krøv til okkara politikarar, ið verða trykkroyndir áðrenn valið. Hetta eigur at geva okkum betri politikarar.
Kunnu koma inn uttan Facebook
Tey stóru kunnu klára seg uttan Facebook, tí tey sleppa framat í Degi og viku, valsendingum og øðrum traditionellum miðlum, umframt at tey hava uppbakning frammanundan. Men tey kunnu missa atkvøður, um tey ordiliga dumma seg á Facebook, ella um tey heilt halda seg burtur, tí teirra lesarabrøv, politisku útsagnir og atburður verða eisini viðgjørd á Facebook.
Samanumtikið
Tað fer at krevja nógv at vinna á Facebook, tí øll fara at rópa hart, og tá er ringt at verða hoyrdur. Hetta fer at krevja góð retorisk evni og stórt innlit í miðilin, og hvussu hann verður brúktur.
Samanumtikið er politiska samskiftið í valstríðnum flutt frá monologi og stirvnum dialogi til live-dialog, har tú mást vera skarpur politiskt og retoriskt.
Hetta verður samstundis eitt sera persónligt val, har floksdissiplinin kann fara av lagi, av tí at øll skulu og sleppa at svara fyri seg.
Tað verður stuttligt at síggja.


text:
Gentur U14 byrjaðar at venja uttandura
Gentur U14 høvdu sína fyrsu uttandura venjing í morgun kl. 9. Fyrstu tíðina verður vant tvær ferðir úti, umframt fríggjadagar í høllini. Gentur U14 eru tær gentur, ið eru føddar í 2003 og 2004.
Av tí at nógvar av gentunum enn eru við til vetrarítrótt, verður vant tvær ferðir um vikuna, fyribils sunnudag og mikudag, men hetta kann broytast. Liðið hevur sín egna facebook-bólk, har kunnað verður um hetta. Um onkur er, sum gjarna vil verða við, men ikki er við í hesum bólkinum, ber til at seta seg í samband við Mass Antoniussen, antin á facebook ella á tel. 220949.
Venjarar hjá Gentum U14 í ár, eru Mass Antoniussen og Birgir Joensen. Fríggjadagar venja tær saman við Jens Erik Rasmussen.
Venjingartíðir
Sunnudag kl. 9:00
Mikudag kl. 18:15
Fríggjadag kl. 15:00 (í høllini á Giljanesi saman við Dr. U12)
Umframt hetta, stendur øllum í boði at venja við á fótbóltsbreytini, hesar tíðir:
Mánadag kl. 6:30 (í Skúlanum á Giljanesi)
Mikudag kl. 6:30 (í Sørvágs Skúla)
Fríggjadag kl. 6:30 (felagsvenjing á Giljanes, bussur koyrir úr Sørvági)
Komandi dystir
Betri-deildin, 20. jan. kl. 11:00
07 Vestur - Skála Útsett
(Venjingardystur)
FUTSAL
GU12, 20. jan. kl. 11:50 (Argir)
DU12, 21. jan. kl. 13:00 (Argir)
GU14, 21. jan. kl. 18:25 (Argir)
Fleiri
Stigatalvan
Málskjúttar


text:
- Orðið hongur faktiskt BETRI VIÐ í tínum hjarta, sinni og minni, og harafturat verður ennminni um skinnið. Tað verður nemmari at læra tað uttanat. Undarligt er tað, men eingin hevur nakrantíð lært seg nakra bíbliu uttanat uttan King James A.V. 1611.
- Fyri at varðveita ALLAR nuansur í Guðs orði, av berari virðing fyri Guðs orði. Munurin ímillum sagnorðaendingar í 2 & 3 persóni eintali finst eisini í Grikskum.
- Hetta gevur ELSKARANUM av Guðs orði meiri at ELSKA, – og SPOTTARANUM av Guðs orði meiri at SPOTTA, – og setir GREITT og sjónligt MARK ímillum teir. Einkið grátt øki! Lat so bara tey, sum yvirhøvur ikki elska ella virða Guðs orð fara horandi eftir sínum nemmu, “easy, sleazy” entatíðar perVersjónum, sum kalla seg Guðs orð, og ikki eru tað.
- Guðs orð verður BÝTT yvirfyri heimsins lærdu “høvdum”, sum annars høvdu dittað sær at roynt at pilka við Guðs orð. Nú fer tað FORBÍ teirra “klóku” høvdum, teir vilja halda seg laaaaangt vekk frá tí og spotta í Guðleysari fákunnu, sum er tað teir eru fullir av kortini!! (Teir mugu søkja Guð við eyðmjúkum, sonnum hjarta, og virða hans orð, um teir veruliga vilja finna Guð í orði hansara. Uppi í haganum undir onkrum steini verður Guð so ikki funnin.)
- Hoyrarin og lesarin kennir Guðs orð klárt aftur, sum nakað greitt atskilt frá ØLLUM ØÐRUM sum hann lesur. Og jú, hann skilur tað, um hann hevur Halga Andan at læra seg Guðs BÓK.
- Hesar munir valdu King James týðararnir at varðveita í King James A.V. 1611. Hesir munir eiga tí at verða førdir víðari inn í Føroysku King James. Hví? Tí tað er GUÐ sum talar í sínum orði, ikki maður, og vit eiga at lurta við virðing, – og KUNNU VÆL skilja tað, um vit VILJA, og gevast at SPOTTA í uppblásnari fákunnu.
- Sum bíbliulesari vilt tú at byrja við berjast við og kanska hata tey fyri hini modernau SMS-andi menniskju “undarligu” ting í Føroysku King James, men tá ið mál hennara er komið inn í tín anda, so vilt tú reint faktiskt ELSKA tað, … vita eftir! (Enskt-talandi kontemporir TNIV-svingandi endatíðar “christin” spotta eisini Guðs BÓK á Enskum, og vilja gera tað inntil Christus kemur í ský, so hvussu skuldi tað nakrantíð verðið øðrvísi við hinum Føroysku yvirfyri hini Føroysku?)
Undarligt er tað, men tá ið fólk kunnu læra seg heil mál við kanska 50.000 orðum, at tey so ikki kunnu læra seg 500 arkaisk orð. (KJB hevur bert 500 orð, sum eru arkaisk, tvs forn.) Samstundis sum man kennir uttanat nøvnini á øllum teim myrkastu filmunum sum Hollywood útgevur, og hevur sæð teir við fragd og frøi, og dugir at siga hvat allir hasir fúlsligu avgudar sum har búgva eita. Forskrúvaður er hvat endatíðar skeiklaði lógloysingurin er. Fortørnaður, latur, ljúgvandi, og hyklariskur.


text:
Kærleiki
Vit hava nú hálsketur frá Balurifax !
Hálsketa til mammuna, og sum barnið kann nulra, bíta og halda í. Barnið má ikki spæla við ketuna, tá mamman ikki er hjá.
Hálsketan hevur eina passaliga longd, so barnið kann fáa fatur í henni, tá barnið fær bróst.
Ketan er úr 100% barnavinarligum tilfari (silikon-perlur, silikon-band og klips, sum er uttan ftalatur, BPA og metal. Træpartarnir eru óviðgjørdir.
Silikon-perlurnar eru góðar hjá barninum at bíta í, tá tenninar plága.
Umframt hetta vil barnið altíð gjarna hava okkurt at hála og halda í, tá tað verður borið, og tað eru hálsketurnar eisini góðar til.


text:
TÍVILS DØTUR er heiti á fløgu, ið bólkurin Kata gav út tann 27. juli á forlagnum Tutl. Tívils døtur er eisini heitið á einum av teimum 12 sangunum, ið eru á fløguni. Sangarar í bólkinum Kata eru: Guðrið Hansdóttir, Arnfríð Lützen, Eyð Berghamar Jacobsen, Greta Bech og Unn Paturson.
Á nýggju útgávuni hevur Kata arbeitt við føroyskum, aldargomlum sangum, útsettir fyri kvinnurøddir. Sangirnir á fløguni fevna breitt innihaldsliga – úr tí heldur lætta, skjaldrasliga og skemtiliga, og søgur úr ævintýrkendum heimum, til frásagnir um dramatiskar kvinnulagnur, og ein spøkilsisvísa. Dømi um sangir á fløguni eru skjaldrið Rura, rura barnið, vísan um Silvurlín, og kvæðið um Grím á Miðalnesi.
Hetta er sangbaserað tónleikaútgáva, ið inniheldur gamlar laglinjur úr føroyskum fólkasangum. Kata byrjaði at arbeiða við hesum løgum í 2013. Arbeiðið tekur útgangsstøðið í bókunum hjá Marionnu Clausen (1947‐2014), har hon skrivaði niður á nótar siðbundin føroysk løg, sum hon fann á gomlum upptøkum.
Kórútsetingarnar hava hava Unn Paturson og Greta Bech gjørt. Útsetingarnar fyri røddir eru gjørdar út frá laglinjum, sum føroyskir sangarar hava sungið inn á band frá 1902 til í dag. Á fleiri av løgunum eru slagverk við Rógva á Rógvu, og elektroniskar effektir við Lasse Thorning Jæger.
Upptøkurnar gjørdi Rógvi á Rógvu í Ólavskirkjuni í Kirkjubø í 9.‐11. august 2015. Finnur Hansen hevur ljóðblandað, og Óli Poulsen hevur mastrað. Húsan hevur Uni Árting gjørt, og Finnur Justinussen hevur tikið myndir. Í húsanum greiðir Tóta Árnadóttir frá um sangirnar. Unn Paturson hevur framleitt.


text:
Konsert við Jógvan Hansen, Friðrik Ómar og kvinnukórinum Suð, verður í Norðurlandahúsinum 9 mars. kl 20:00
Í oktobur mánaði 2009 góvu Jógvan Hansen og íslendski Friðrik Ómar út fløguna "Vinaløg". Hendan fløgan var eitt samstarv millum brøðratjóðirnar báðar, har Jógvan sang 10 væl vald íslendsk løg á føroyskum, meðan Friðrik sang 10 føroysk løg á íslendskum. Talan er um løg sum "Tú nart við hjartað á mær", "Lítil drongur", "Eg veit tú kemur til mín í kvøld", "Eros", "Syngjum sama lag", "Þau dansa eins og skuggar" og onnur, sum síðan hava verið nógv at hoyrt bæði her heima og í Íslandi.
Fløgan varð so mikið væl móttikin, at hon endaði ovast á sølulistanum í Íslandi. Eisini føroyingar tóku væl ímóti "Vinaløgum", og útgávukonsertin í Norðurlandahúsinum var fyri fullum húsum.
Teir báðir Jógvan og Friðrik hildu fram við samstarvinum, og góvu á heysti 2011 út nýggja fløgu eftir sama leisti, sum teir kallaðu "Barnaløg". Á hesi fløguni er talan um kendar íslendskar og føroyskar barnasangir. Eitt nú "Hún er amma mín", "Dukkan Fríða" og "Bíllinn okkar" týddar úr føroyskum til íslendskt, og "Bahama", "Húsið og eg" og "Sov nú ungi ástur mín" úr íslendskum til føroyskt.
Stutt eftir útgávuna av seinnu fløguni hjá Jógvani og Friðrikki Ómar, skipaðu teir báðir fyri stuðulskonsert til frama fyri Landsfelagnum fyri bjargingarfeløgini í Føroyum. Hetta var í samband við ódnarveður í Føroyum um tað mundið. Konsertin varð send beinleiðis í RÚV og Kringvarpi Føroya úr stásiligu Hørpuni í Reykjavík. Heilar 17 milliónir íslendskar krónur, ella góðar 700.000 føroyskar krónur, komu inn tann tíman, konsertin vardi. Forseti Íslands, Ólafur Ragnar Gímsson, handaði formanninum í LBF, Regini Jespersen,innsavnaða peningin.
Suð er eitt kvinnukór í Klaksvík, sum byrjaði at venja regluliga í sept. 2002. Við einum steðgi síðani jan. 2012. :,,nú gleða vit okkum til at fara at syngja saman við Jógvani Hansen og Friðrik Ómar í Norðurlandahúsinum 9. mars." sigur Steinvør Fonn.
Vit eru glaðir amatørar, sum elska at syngja, og sum vóna at kunna gleða onnur við okkara sangi. Hóast vit mest hava sungið klassiskan tónleik, so hava tær eisini royndir við rútmiskum tónleiki.
Jógvan Hansen, Friðrik Ómar og kvinnukórið Suð verður at hoyra leygarkvöldið 9 mars í Norðurlandahúsinum.
Kostnaður 250 kr.


text:
Í ár eru 100 ár síðani, fyrsta yrkingasavnið kom út á føroyskum. Tað var "Yrkingar" eftir J. H. O. Djurhuus, vanliga róptur Janus Djurhuus. Hóskvøldið 12. juni kl 20 verður Januskvøld í Sirkus við Hanusi Kamban og Enekk.
Hanus Kamban hugleiðir um Janus og Yrkingarnar. Hanus skrivaði J.H.O. Djurhuus – ein bókmentalig ævisøga I-III, 1994-97.
Enekk framføra løg av útgávuni, Ver sterk mín sál, sum teir góvu út fyri júst 20 árum síðani, í 1994. Tað verður við upprunaligu manningini frá útgávuni, ið eru Kári Sverrisson, Agnar Lamhauge, Óli Olsen og Justin Philbrow. Henda útgávan eru løg til yrkingar úr savninum “Yrkingar” eftir Janus Djurhuus.
J. H. O. Djurhuus, av Wikipedia:
Jens Hendrik Oliver Djurhuus, vanliga róptur Janus, var fyrsta føroyska samtíðarskaldið. Hann livdi frá 26. februar 1881 til 1. september 1948. Navnframi Hans Andrias Djurhuus var yngri bróðir Janusar og eisini yrkjari. Saman ganga Hans Andrias Djurhuus og Janus Djurhuus undir heitinum Áarstovubrøðurnir.
Setur.fo skrivar um yrkingasavnið “Yrkingar”:
Yrkingar var fyrsta bók, sum Hitt Føroyska Studentafelagið gav út. Inngangsyrkingin, "Ver sterk mín sál", slær tann stríða, mótrisna tónan, sum gongur gjøgnum hesa bókina, ið ger markaskjal í føroyskum skaldskapi. Føroysk ungmannafeløg við Sólarmagni á odda stuðlaðu útgávuni. Yrkingarnar hava havt ovurstóran týdning. Tær bera dám av nýromantiskari einstaklingastevnu, av evropiskum skaldskapi eins væl og føroyskari og norrønari siðvenju.
Mynd, frá vinstru: Hanus Kamban, Enekk, Janus Djurhuus.


text:
Eitt ferðsluóhapp var í Gøtudali seinnapartin, og sum so mangan var løgreglan uppi í spælinum. Í dag var teirra leiklutur tó ein annar enn hann plagar at vera, tí hesaferð var ein bilur frá løgregluni ein partur av óhappinum.
Óhappið hendi, tá ein løgreglubilur var á veg niðan gjøgnum Gøtudal, niðan móti rundkoyringini. Av einari ella aðrari orsøk rendi løgreglubilurin upp í reyvina á bilinum frammanfyri.
Sum myndin vísir, fekk bilurin rættiliga stóran skaða, men løgreglufólkini sluppu snikkaleys.
Vakthavandi á støðini í Havn sigur við Dimmalætting, at tað heldur ikki sær út til, at førarin av bilinum, sum løgreglan rendi á, hevur fingið skaða, men viðkomandi var, fyri at binda um heilan fingur, sendur á sjúkrahúsið í Klaksvík til kanningar.
Tað er í løtuni ikki greitt, hví óhappið hendi.


text:
Smæran er ein vøggustova við 4 vaksnum og 12 børnum í aldurin 0–3 ár.
Í Smæruni leggja vit fyrst og fremst dent á, at børnini eru trygg í sínum umhvørvi, tí tað er tá tey mennast og læra best. Út frá hesum leggja vit aktivitetir og spøl, ið hóska til aldurin. Vit hugsa nógv um rørsluligu menningina hjá barninum og at tað kann sjálvt og vil sjálvt læra. Harafturat leggja vit dent á, at børnini sjálvi eru við til at velja og taka avgerðir, ið hóska til teirra aldur. Í september, oktober og november hava vit fokus á mál og samskifti.
Í nýggja garði
Útferð 2. juni 2016
Ein løta í Hjálpirótini
Í morgun hava Dávid, Rókur og Niels verið inni í Hjálpirótini, har vit bygdu ein bilbana og spældu við bilar, saman við nøkrum av Akkuleyu børnunum.
Vit tekna
Í Fimi
Í dag hava Akkuleya/Blákollan og tey eldstu úr Smæruni og Summardáanum brúkt kroppin væl og virðiliga í Fimi.
Smæran – í dag
Í morgun hava vit verið úti og spælt. Kl. 10 fóru vit inn at syngja rørslusangir. Øll vóru við, so eingin mynd var tikin. Aftaná fingu børnini massagu. Seinnapartin var stovan broytt og børnini hava hugnað sær við at spæla við stóru legoini, skreiðibreytina til borgina og pappeskjuna, sum vit tóku stóru lego-ini niður av loftinum í.
Balsam og eplamjøl :-)
Vit fóru yvir í Á at keypa tilfar til gandadeiggj, gjørt úr eplamjøli og balsami. Tað var sera mjúkt at nerta við. Á veg yvir heilsaðu vit uppá ein hund og sóu m.a. eisini ross og veðrar.
Í fimi
Heystjavndøgur
Í morgun hava vit øll á Dagstovninum á Argjum verið niðri í nýggja garði og sagt summarinum farvæl og bjóðað heystinum vælkomnum í fagrasta summarveðri. Vit sungu "Kenna tit blómurnar", og hugnaðu okkum við nýbakaðum vaflum og mjólk.


text:
Steinbjørn B. Jacobsen var føddur í Sandvík í 1937. Hann er læraralærdur og hevur starvast sum lærari í mong ár. Hann var stjóri á Føroya Fólkaháskúla í eitt tíggju ára skeið.
Steinbjørn er sum høvundur sera virkin og hevur roynt seg á flestøllum økjum. Hann hevur skrivað yrkingar, stuttsøgur, skaldsøgur, ferðafrásagnir, barnabøkur, sjónleikir og so framvegis. Hann hevur verið nýskapandi, eina helst sum yrkjari og leikritahøvundur. Hansara evnisval fevnir víða, frá náttúru til menniskja, frá tí viðkvæma og kensluliga til tað politiska og samfelagsliga.
Steinbjørn fekk Barnabókaheiðursløn Tórshavnar býráðs í 1976 og 1985, og í 1981 fekk hann Bókmentavirðisløn M. A. Jacobsens fyri fagurbókmentir.
Steinbjørn B. Jacombsen andaðist 12. apríl 2012.
Hann er føddur í Sandvík í 1937. Aftan á barnaskúlaárini í heimsbygdini fór hann í realskúla suðuri á Tvøroyri og tók prógv í 1956. Beint aftan á lokið prógv fór hann til skips og var sjómaður í tvey ár, til hann í 1958 fór til Danmarkar at ganga í skúla; læraraprógv tók hann í 1963 á »Den frie lærerskole« í Ollerup.
Eitt skifti starvaðist hann á ymsum frískúlum í Danmark, var eitt skeið á há-skúla, flutti so heim til Føroya, var fyrst eitt ár lærari á Santa Frants skúla, frá 1966 til 1970 lærari í Húsavík. Hann varð settur í stjórastarv á Føroya Fólkaháskúla 1/4-1970 og røkti hetta starv í 10 ár til 1980, tá ið hann legði frá sær. Eitt skifti var hann aftur til skips, men frá 1981 settur í starv sum lærari við Tórshavnar Kommunuskúla.
Steinbjørn er stórvirkin høvundur, ið hevur roynt seg á øllum skaldskaparøkjum.
»Tá ið eg fór at yrkja, kendi eg, sum tað var neyðugt, at okkurt nýtt kom. Broytingarnar, ið farnar vóru fram í samfelagnum síðan seinna heimsbardaga, vóru so øgiliga stórar; øll mannavirði vóru endavend, heimurin býttur í tvíningar, nógv orð høvdu mist virði, so tú skammaði teg at brúka tey, tí tey vóru so oyðiløgd, so ofta svikin. Eg vildi byrja av nýggjum, siga nøkur ting, eg kundi standa við«.
Soleiðis tekur Steinbjørn til, tá ið hann greiðir frá fyrstu yrkingum sínum, ið komu á prent í savninum »Heimkoma« 1966.
Og hetta var nýskapan. Ikki bara hetta, at hann yrkir rímleyst og frítt, men heldur hetta, at honum eydnast at telgja alla óviðkomandi orðanøgd av yrkingunum, so lesarin greidliga sær sjálva beinagrindina í yrkingini.
Grundin undir yrkingunum er føroyska náttúran í skiftandi væri, heimbygdin, bøur og hagi, fjøra og berg, fuglur og fæ, og aðaltráðurin er, sum ein ummælari tók til, hesin:
»Myrkrið og mjørkin kunnu vera nívandi, men sólin er eisini við í ferðini, og hon er ikki bara ein aningur handan mjørka og myrkur, hon er ein eldur, sum hevur størri vald enn tær myrku maktirnar. Ljósfyribrigdini í yrkingunum eru sterkari enn døkkarnir«.
Hetta er uttan iva eitt hitt mest heilskapaða fyrsta savn, føroyskur yrkjari hevur lagt úr hondum.
»Á meitilbergs rók
í høgum pollamjørka
gangandi seyður
gjógvin er rókarendi.
Mutlan í tara
eitt hangandi jarm
havið fløðir og fjarar
og sólin er ævigur eldur«.
Tvey ár seinni, í 1968, kemur savnið »Fræ«, har yrkjarin gongur somu gøtur sum í fyrra savninum. Nýskapan er tó, at hann sum fyrsti føroyingur roynir seg við knøppum yrkingum eftir *Haiku fyrimynd.
»Lotið
tolið
síl
smíl
á
á«.
Fyrst í sjeytiárunum stóð Steinbjørn sum ein av oddamonnunum í andstøðuni móti føroyskum EEC-limaskapi. Hetta merkir triðja savn hansara »Kjøkr«, ið kom út í 1974, við tað at fleiri av yrkingunum eru mótmælisljóð og merktar av samfelagspolitisku støðutakan høvundans. Í fjórða savninum »Tægr«, 1980, eru eisini nakrar yrkingar, ið viðgera samfelagsmál, ið uppi eru í tíðini, t.d. dálkingina, men samanumtikið ferðast hann í hesum savni meira á tráddum gøtum.
»Fuglaflokkur undir høgum lofti
livandi bókstavir á bláari síðu
látandi og flúgvandi orð.
Og onkuntíð, meir enn so, viðhvørt
var sinnið hamskift
ein floygdur fuglur í fleyg«.
(»Floygd orð«) brot.
Ein avleiðing av tí veruleika, at Eyðun Johannesen miðskeiðis í 60-árunum kom heim til Føroya at arbeiða við *sjónleikarlist, er, at ungir skrivandi føroyingar góvu seg at hesi skaldskapargrein.
Ein hin ídnasti og gávuríkasti á hesum øki er Steinbjørn. Í 1969 verða fyrstu leikir hansara »Ivaliva« og »Fløskurnar« fluttir á pall; seinni, í 1975, komu teir á prenti saman við trimum øðrum leikum undir heitinum »Ivaliva og aðrir leikir«.
Miðskeiðis í sjeytiárunum skipaði bókmentafelagið »Varðin« fyri sjónleikahandritakapping, og við leikinum »Skipið« vann Steinbjørn fyrstu virðisløn. Rættiliga fitt hevur verið skrivað um føroyska fiskimannin í slupptíðini, men lítið um trolaramannin - her verður bøtt um hetta brek.
Í »Skipinum« hitta vit manningina - ungar og eldri, skipara og messudrong - á bryggjuni fráfaringardagin, og vit fylgja teimum í dagliga lívinum umborð, í messuni, á dekkinum, á brúnni og í koyggjuni, har hugurin hevur leysar ræsur. Í seinasta broti stígur Sámal fram, og í einrøðu ber hann fram tað, ið er uppistøðan og niðurløgan í hesum leiki:
»Viðhvørt siga vit, at tað eru vit, sum halda samfelagnum uppi, men henda vitan er ikki so sterk, at tað ger okkum sterkar og gevur okkum eina mennandi sjálvsvirðing. Vit kenna tað soleiðis, sum at hetta samfelag gloymir okkum og ger alt, alt ov lítið fyri okkum«.
»Skipið« kom á prenti í 1982.
Seinni hevur Steinbjørn skrivað útvarpsleikir, sjónvarpsleikin »Den gode vilje« saman við Gunnari Hoydal, sjónleikin »Ein byrjan«, ið enn ikki er framførdur, og »Tey bæði í húsinum«, sum m.a. viðger hjúnalagið í nútíðarsamfelagnum, har bæði arbeiða úti og ovmøða seg í jagstranini eftir statussymbolum. Leikurn varð frumsýndur í Havn í 1982, og hann kom á prenti sama árið.
Sum bygdarskúlalærari mundi Steinbjørn tíðliga síggja, hvussu stórur tørvur var á barnalesnaði, ikki bara týddum tilfari, men tilfari, ið føroysk nútíðarbørn kundu komast við, tá ið tey bóru saman við sín egna gerandisdag.
Hann fór so undir at skriva barnabøkur. Fyrstu royndirnar vóru fýra smá hefti, ið Bárður Jákupsson frálíka hegnisliga myndaskrýddi við litmyndum, »Hønan og hanin«, »Hin snjóhvíti kettlingurin«, »Mæið« og »Lív og hundurin«, 1970-74, seinni komu fleiri bøkur, til tey smáu, til børn á miðlingaaldri, og til eldru børnini skrivaði hann røðina »Hin reyða ryssan«, 1979, »Maria og rossið«, 1980, og »Reyða«, 1983, sum Zacharias Heinesen hevur gjørt frálíkar tekningar til.
Saman við Bárði Jákupssyni fekk Steinbjørn í 1976 barnabókaheiðursløn Tórshavnar Býráðs, sum hetta árið varð latin á fyrsta sinni. Grundgevingin var henda:
»Nevndin metir, at teir við hesum bókum í orðum og myndum hava givið okkum nýskapandi og virðismiklar barnabókmentir, har hitt føroyska jørðildið og heimligar hugmyndir á einfaldan hátt birta í barninum tokka til føroyska náttúru og føroyskan lívshátt«.
Og enn er nógv eftir at nevna: Í 1975 læt hann úr hondum stuttsøgusavnið »Á veg millum bygda« við níggju søgum, sum partvíst taka evni úr gamla samfelagnum, partvíst úr nútíðini; hann hevur skrivað ferðafrásøgn frá eini kanningarferð í Sambandsstatunum, »Brá úr USA«, 1982, og hann hevur saman við Heðini Klein skipað fyri útgávu av fremmandum skaldskapi, týddum til føroyskt mál, »Flytifuglar«, 1972. Umframt hevur hann saman við Gunnari Hoydal stjórnað Varðanum í tíðarskeiðinum 1977-81.
»Einfeldin í orðum
bíðar eftir okkum
ið yrkja.
Finna vit hana?«
Soleiðis spyr Chr. Matras í eini av snøggu stuttyrkingum sínum.
Er tað nakar av yrkjarunum úr yngra ættarliðinum, ið hevur funnið hana, so er tað Steinbjørn B. Jacobsen
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).
Eins og fimtiárini vóru tað, eru sekstiárini eisini merkt av hugsjónarliga tvídráttinum millum stórveldini.
Berlinmúrurin setir mark millum bæði Týsklondini, og Kubakreppan hóttir heimsfriðin. Niðurbundin lond í Afriku rembast við og tveita av sær hjálandaokið, blámenn í Suðurafrika og USA krevja síni sjálvsøgdu rættindi og mannsømandi kor, men verða nívdir undir byrsumúla. Seinni setir USA sær fyri at bumba sosialistiska Norður-Vjetnam aftur í steinøldina, men verður fyri svíðandi ósigri, og Sovjet ger innrás í Kekkoslovakíið, at bjarga sosialismuni í landinum, meta teir sjálvir, at kúga fólkaræðið, meta vestanlond.
Ungfólk taka tíðina so ymisliga, summi eru medvitin og gera uppreistur, onnur dyrka vakurleikan sum blómubørn, og uppaftur onnur flýggja undan veruleikanum inn í rúsnýtslu og mistreysti.
Heima hjá okkum verður hetta tíggju ára skeiðið í stóran mun merkt av, at NATO-herstøð seinast í fimtiárunum ímóti fólksins vitan og vilja verður lumpað inn á okkum. Teir fýra sjálvstýrisflokkarnir, so ymiskir hugsjónarliga, finna saman í landsstýrissamgongu 1963-66, og fiskimarkið verður flutt út á tólv fjórðingar, heimaútróðrinum til miklan frama. Síggja vit burtur frá drúgvu skaldsøgu Jens Paula Heinesens »Tú upphavsins heimur« 1962-66, mugu vit siga, at sekstiárini, hvat ið skaldskapi í óbundnum máli viðvíkur, eru sera fátækslig; skaldsøgur koma fáar, og stuttsøgurnar eru ótættar. Á sjónleikaøkinum hendir tað gleðiliga, at útbúgvin føroyskur sjónleikari kemur heim at virka og kunnar føroyska áskoðaran við framtakshugaðar sjónleikahøvundar sum Brecht og Ionesco - men enn sum áður er langt millum føroysku upprunaleikirnar.
Hugsa vit um nýskapan í hesum tíðarskeiði, verða vit at snúgva okkum at bundna skaldskapinum. Rætt er tað, at nógv verður yrkt, ið er meinlíkt gomlum yrkingasniði, men tvær nýskapanarleiðir verða gingnar.
Brot úr leikinum Skipið, Les 2 s. 284
Mín sól og mín máni, Les 2 s. 230
Aldan og landið alda, Les 3 s. 12


text:
Tekniski Skúlin í Klaksvík skipar í døgunum 24. og 25. august fyri eftirútbúgvingarskeiði fyri
handverkarar og onnur áhugaði.
Talan er um skeið í at uppseta dampsperru og at boyggja gips, sum eru løgd saman, soleiðis at tú mást luttaka á báðum skeiðum. Í lýsingartilfari sigur Tekniski Skúlin í Klaksvík, at skeiðið er ætlað handverkarum/timburmonnum, sum dagliga fáast við hetta arbeiðið, men at onnur áhugað eisini eru vælkomin.
Kostnaðurin fyri skeiðið er kr. 1.000, íroknað skeiðstilfar og kost fyri báðar dagarnar.
Fleiri upplýsingar um skeiðið síggjast á heimasíðuni www.tsk.fo
og seinasta freist at melda til er í morgin 17. august.


text:
- Tíðindi, mentan og ítróttur
SAS ætlar ikki at flúgva hvønn dag
Tak niður
Skandinaviska flogfelagið, SAS, ætlar sær ikki longur at flúgva hvønn dag millum Keypmannahavn og Vágar. Felagið fer at gevast við flúgvingini týsdag og mikudag.
Tað skrivar Dimmalætting.
Á bókingarskipanini á heimasíðuni hjá SAS sæst, at frá 3. oktober verður ongin flúgving til Føroyar týsdag og mikudag. Og á samskiftisdeildini hjá SAS vátta tey fyri Dimmalætting, at felagið hevur tikið avgerð um at tað verður ikki flogið hesar dagar fram til 24. mars.
Men tað er hugsandi, at hetta kann fáa avleiðingar fyri loyvið hjá SAS at flúgva upp á Føroyar.
Kann fáa avleiðingar
Poul Michelsen, landsstýrismaður í vinnumálum, sigur við Dimmalætting, at hendan avgerðin saktans kann hava við sær, at hann sum ovasti politiski myndugleiki í Føroyum, fer at mæla loftferðslustýrinum í Danmark frá at leingja flúgviloyvið hjá SAS.
Við kringvarpið á middegi sigur Poul Michelsen, at hann ikki hevur fingið váttað frá SAS, at tey ætla at taka tveir dagar burturúr. Men føroyskir myndugleikar vildu upprunaliga tryggja sær, at SAS fleyg regluliga.
Poul Michelsen hevur avtalað telefon við SAS um málið mánadagin.
Sí eisini


text:
Nær fingu vit eplini?
Orsakað av at nevnt varð í Útvarpi Føroya eftir hetlendara, ið vitjaði Føroyar, at amtmaður Pløjen 1839 hevði ført eplir til Føroya úr Hetlandi, og at tá lærdu føroyingar at velta eplir, so skal eg loyva mær at rætta hetta eitt sindur.
Føroyingar vita at Pløjen var teimum ein góður maður, menn innført eplini higar og lært føroyingar at velta tey, man hann ikki hava. Hetlandsferð Pløjens varð ætlað at gagna Føroyum, so sum hon eisini gjørdi, í tí at teir menn, ið við honum vóru, lærdu at brúka línu og at flekja og salta fisk eins væl sum hetlendarar gjørdu.
Gamli flekingarmátin hjá Føroyingum var at bróta fiskaryggin í staðin fyri at høgga hann av, og gav hetta ljótari fisk. Gamli mátin var eisini seinførari.
Ein høvuðsætlan við Pløjens hetlandsferð var at síggja eina maskinu, ið ein skoti hevði gjørt at gera torv við. Tað við siga kroysta torvið, so tað næstan var turt. Hetta var honum eitt vónbrot, tí maskinan dugdi lítið og arbeiddi sera seint.
Av amboðum, hann hevði aftur við sær, kunnu nevnast “pinnagrevið” og hetlendskur akurknívur. Onkur av hesum knívum er helst til enn.
Hann skuldi keypa 200 tunnur av seteplum, men tað gekk ikki væl hjá honum at fáa skip at føra tey til Føroya, hann fekk tó við nógv stríð. At hann skuldu hava so nógv eplir, var tí at tá vistu menn longu, at tey kundu vaksa her.
N. Andersen sigur: 1686 var det lykkedes Fogden at få vidner på, at Anne, H. Greges Vardes Hustru i Kollefjord, havde handlet om Bord på et hollandsk Skib, der lå Vestmanhavn, o.s.fr. Samme År var Fru Anne 3de Gang om Bord hos 4 fremmede Handlende, so lå på Ejde Flav, og engang ved Haldersvig, hvor hun ligeledes købte Tobak samt Brendevin, Klæde, Læred og æbler (jordæbler) og hvergang hun var om Bord havde hun en sæk Hoser med sig til 10 Gyldenss Verdi”
Hetta skal vera fyrstu ferð eplir eru nevnd í skrift her á landi. So tíðliga hava tey kent eplir her, og vitað at tey vóru etandi. Um hetta hevði verið ókend vara, so mundi okkurt verið nevnt um tað.
Vit kunnu gita, at onkur hevur roynt at seta eplir niður, tá tey vóru kend við hesa grøði, men vit vita tað ikki.
Í festibrævinum hjá Hanusi bónda í Kirkjubø frá 11. juli 1778 stendur: “ifølge General-Told-Kammerets nådeige Ordres af 9. April stedes Adgang under følgende Vilkår mod at han efter ydersle Mulighed lægger sig efter og bringer i Brug de nyeste Austaller til Jorddyrkningens Fremme, især opelsker Putater, som vides vel at gro (Uår undtagne) på Garden Kirkeby” Hetta sigur týðuliga, at tá hava menn verið vitandi um, at eplir kundu vaksa í Føroyum, men tað galt um at royna meira við hesi grøði.
Í Kongsbóndabókini sigur A. Degn so frá: “I 1797 ansøgte Kommandant Kühn Rentekammeret om, at et østen for Skansen liggende Stykke Jord på ca. 3 Tdr. Land måtte overlades Garnisonen (37 mand) til Kartoffelavl.”
Hetta varð játtað 27. apríl 1799 av Rentukamarnum. “I Trøen, som allerede samme Sommer var indhegnet, og af hvilket hver Mand af Garnisonen havde fået tildelt ca. 1220 Al2 blev der lagt ca. 10 Td. Kartofler og så lidt Roer. Det første Års Kartoffelhøst gav kun et Udbytte, der var lige stort som Udsæden, men Sommeren var kold og fugtig, og deruden var Kartoflerne som blev lagt straks efter Ankomsten til Thorshavn d. 4. Juni, kun dårligt udspirede. Det følgende År avledes af 14 Td. Udsæd 80 Td. Kartofler og desuden 11/4 Td. Byg og 22½ Td. Roer. Hetta má sigast, hevur verið góð frukt. At Pløjen, við tí hugi hann hevði fyri framburði, hevur viljað hjálpt monnum at fáa góða set og harvið sum mest burtur úr sínum arbeiði, er eyðvitað. Hann hevur sjálvandi vitað um, at slík velting gav gott úrslit, um rætt var atborið.
Statskonsulentur K. Hansen sigur: “Nær eplini, ið høvdu heimstað sítt í Suðurameriku, eru komin til Europa, kann helst ikki sigast við vissu. Vanliga verður sagt, at W. Raleigh førdi eplini til Onglands 1584.”
Týskland og Eysturríki skulu hava fingið tey 1588. Í Italiu eru eplini nevnd á fyrsta sinni 1480. Til Fraklands komu tey um ár 1600.
Til Danmarkar komu eplini fyrstu ferð við Hugenottunum í Fredericia 1719, men vóru ikki komin til vanligt brúk og velting fyrr enn 1750-66. 1766 skrivaði presturin J. K. Trojel bók, “Om Kartoflers Avl og Brug”. Eintøk av hesari bók vórðu ókeypis býtt út í Danmark, Noregi og Íslandi.
“Til Sviaríkis komu eplini 1725, og til Noregs 1750.” Eftir hesum at døma eru eplini komin til Føroya ikki langt eftir, at tey eru komin í brúk aðrastaðni í Europa.
Hvussu føroyingar hava tikið við hesi grøði, skal einki sigast um her, tað er nakað sama søga, sum var í øðrum londum, at afturhaldið í fólkinum reisti seg móti framburði. Hetta hoyrir menniskjuni til.
Jóannes Dalsgaard.


text:
Felags lesiringurin hjá Bókasavninum við Løkin og Bókasavninum í Nes kommunu byrjar nú aftur eftir ein summarsteðg. Byrjað verður á Bókasavninum við Løkin hóskvøldi tann 17. september klokkan 19.00.
16.09.2015
Lesiringur 2015-16
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Í dag, 11. desember, fyllir Jerome Rothenberg 81 ár. Hann er ein av teimum heilt stóru og eksperimenterandi yrkjarunum í modernaðari og postmoderneðari yrking í USA.
Um aldarskiftið gav hann saman við Pierre Joris stóra verkið, Poems for the Millennium. Hetta er verk, sum er býtt sundur í ismur ella bókmentarák, og sum tekur yrkingar við úr øllum heiminum, gevur lesaranum ein ráka av teimum mest týðandi yrkjarum og yrkingum í farnu øld. Tó eru føroyingar ikki slopnir við, men danir, sviar og noregsmenn eru við. Verkið er einar 2.000 síður og kann viðmælast harðliga.
Jerome Rothenberg er eisini kendur fyri sínar ótrúligu og livandi upplestrar, har hann lesur sum ein maskinbyrsa og brúkar ymiskar lutir til ljóðføri, meðna hann lesur ella endurgevur egnar yrkingar. Til dømis í hesum upllestrinum:
Og her er ein yrking til hin ræðuliga meirilutan:
& dropped it.
My skin is blazing,
blazing too
the way I see your faces
in the glass.
With the circle of the sun
behind me
I exceed my limits.
My garments are
from the beginning
& my dwelling place
is in my self(J. Dee)
It makes me want
to fly the stars
below the paradise of poets
lost in space.
I am the father of a lie
unspoken.
I can make my mind
go blank
then paw at you
my fingers in
your mouth.
I think of God
when fucking.
Is it wrong to pray
without a hat
to reject the call
to grace? I long to flatter
presidents & kings.
I long for manna.
I will be the first
to sail for home
the last to flaunt
my longings.
I will undo my garments
& stand before you
naked. In winter
I will curse their god
& die.
OMR


text:
- Búmerki ella vørumerki hjá fyritøkum, ella tekstir og myndir, ið vísa til felagsskapir, vørumerki og ítróttarfeløg.
- Slagorð, nøvn ella ímyndir, sum kunnu minna um fyritøkur.
- Myndir, sum eru vardar av upphavsrætti.
- Myndir av persónum krevja loyvi frá persóninum ella næsta avvarðandi. BanklNordik gongur út frá, at slíkt loyvi fyriliggur, men BankNordik kann til eina og hvørja tíð krevja at fáa skrivlig loyvi.
- Figurar úr teknirøðum ella skemtitekningar.
- Telefonnummur, teldupost- og heimasíðuadressur.
- Pengaseðlar
- Útsagnir ella ímyndir, ið eru rasisitiskar.
- Myndir, ið kunnu órógva trygdarmerkið á kortinum
- Átrúnaðarligar útsagnir, felagsskapir ella flokkar.
- Politiskar útsagnir, ímyndir, ið eru rasistiskar.
- Myndir av harðskapi ella vápnum.
- Kynslig evni, bæði av listarligum og pornografiskum slagi.
- Metalliskur bakgrundslitur
- Olympisk búmerki og líknandi
- Myndir, ið kunnu fáa myndakortið at líkjast einum samleikakorti.
BankNordik ger av, um tann innsenda myndin kann góðtakast og kann velja ikki at góðtaka myndir uttan at hava skyldu at grunda fyri avgerðini. Roynir onkur at senda somu avvístu mynd inn fleiri ferðir, kann BankNordik syrgja fyri, at viðkomandi verður útihýstur frá skipanini.


text:
Nú verður aftur skipað fyri heilsurenning í Havn. Heilsurenningin verður 4. juni klokkan 14. Tað eru Bragdið, Fólkaheilsuráðið og Sirið Stenberg, landsstýriskvinna í heilsumálum, ið saman skipa fyri fólkaheilsurenning í Havn.
Sama dag verða eisini tiltøkini ”Kom og gang hálvmaraton” hjá Krabbameinsfelagnum og altjóða kappingin Tórshavn Marathon fyriskipað í Havn. So nú er eingin umbering, tí ovmikið verður at fara til, bæði hjá kapprennarum og spákarum.
Endamálið við Fólkaheilsurenningini er ikki at kappast, men at geva øllum – yngri sum eldri – eitt gott og hugnaligt høvi at røra seg saman við øðrum. Tað stendur púrasta upp til tey luttakandi, um tey vilja ganga ella renna teinin. Mest umráðandi er at vera við.
- Eg eri sera fegin um, at tátturin við teimum væl dámdu Fólkaheilsurenningunum nú verður tikin uppaftur. Hetta er eitt gott tiltak og øll kunnu vera við, sigur Sirið Stenberg, landsstýriskvinna.
- Við at skipa fyri Fólkaheilsurenning, ynskja vit at gera vart við týdningin av at liva sunt og virkið. Øll hava vit gott av at røra okkum eitt sindur, og tí vóni eg at síggja nógv fólk til Fólkaheilsurenningina, sigur Sirið Stenberg, landsstýriskvinna.
Seinni í ár fer Sirið Stenberg at skipa fyri eini fólkaheilsuráðstevnu, har ein fólkaheilsuvirðisløn eisini fer at verða latin á fyrsta sinni.


text:
Komandi tvær vikurnar verða árligu strandarlandasamráðingar um makrel, svartkjaft og norðhavssild hildnar í London.
Byrjað verður í dag við samráðingum um makrel og er tað Noreg, ið hevur formansskapin.
Á skránni fyri makrelsamráðingarnar eru havlívfrøðiligar og tøkniligar framløgur. Eisini skulu partarnir viðgera mest loyvdu veiðu fyri 2018 eftir, at ICES er komið við sínum tilmæli fyri 2018, eins og at ein roynd verður gjørd at víðka makrelsemjuna millum Føroyar, ES og Noreg frá 2014 til fleiri partar.
Í næstu viku eru svartkjafturin og norðhavssildin á skránni og fara tær samráðingarnar eisini fram í London. Tó undir formansskapi av ávikavist Noregi og Russlandi.
Eins og í makrelinum eru havlívfrøðiligar og tøkniligar framløgur á skrá. Eisini skulu partarnir viðgera mest loyvdu veiðu fyri 2018 eftir, at ICES kom við sínum tilmælum herfyri og at royna at gera nýggjar semjur um býtið millum strandarlondini av ávikavist svartkjafti og norðhavssild.
Luttakandi londini til samráðingarnar eru Føroyar, Evropasamveldi, Grønland, Ísland, Noreg og Russland.


text:
RÁÐGEVING
Vit ynskja fegin at vera til taks og hjálpa tær eftir førimuni. Tær nýtist ikki at siga hvør tú ert - tú kanst vera dulnevndur, um tú ynskir tað, og vit hava sjálvsagt tagnarskyldu.
Tú ert vælkomin at senda teldupost til This e-mail address is being protected from spambots. You need JavaScript enabled to view it ella at ringja á tel. 590793 um tú hevur onkran átrúnaðarligan spurning, hevur tørv á at tosa um eitthvørt, ið nívir ella tyngir teg, ella bert hevur tørv á at tosa við onkran.Jógvan Jacobsen hevur viðtalu í Hebron hvønn hósdag kl. 14.00 til 17.00, har tú eisini ert vælkomin at hitta hann.
Ruth Gaardlykke hevur viðtalu í Hebron hvønn mánadag kl. 14.00 til 17.00, har tú ert vælkomin at hitta hana.


text:
Jói
Jói (frøðiheiti - Stercorarius pomarinus) er væl størri enn vanligi kjógvin. Á bakinum er hann grábrúnur; hálsurin er hvítur, gulligur niður frá vangunum; næstan allir eru bringuhvítir. Snældufjaðrarnar eru breiðari í aftara enda og soleiðis snaraðar, at tá ið fuglurin situr, liggur fremri endin av teimum flatur, meðan á aftara enda vendir annar jaðarin beint upp og hin niður. Úti á havi jagstrar hann ofta ritur; snúiligur, sum hann er, kastar hann sær ofta á liðina, og tá er snældan øll kløn at síggja; kvikur vendir hann sær á, bakið upp, og í stundini sýnist snældan at fáa ein knøtt á endan. Á land kemur hann ikki. Hann eigur einans norðuri í kuldanum. Um veturin flytur hann suður í lýggjari sjógv.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Útflutningurin
Føroyski vøruútflutningurin er fyri alramesta partin fiskur og hevur eisini verið tað í meira enn 100 ár. Í virði telur fiskaútflutningurin eini 90-98% av øllum vøruútflutninginum, so sigast kann, at Føroyar hava spesialiserað seg at framleiða fisk, sum vit frá natúrunnar hond hava góða atgongd til og hava aldargamlan kunnleika til.
Seinastu 20 árini hevur alifiskur verið munandi partur av útflutninginum. Um aldarskiftið var framleiðslan í hæddini, og tá taldi alifiskurin um 25% av fiskaútflutninginum í virði. Síðan varð alivinnan rakt av sjúku, og í 2006 var parturin komin niður á 13%. Nú er alivinnan komin fyri seg aftur, og útflutningsvirðið er væl omanfyri støðið, tá tað var mest um aldarskifti. Eisini eru nøgdirnar væl størri nú enn tá. Seinastu árini hava verið sonn metár, har útflutningurin hevur umboðað meir enn ein triðing og heilt upp ímóti helvtini av útflutningsvirðinum av fiski, og í 2016 varð útflutt fyri 3,7 milliardir krónur sum er 48% av øllum fiskavøruútflutninginum.
Botnfiskasløgini toskur, hýsa og upsi hava stóran týdning í útflutninginum, og hava tey fiskasløgini verði megingrundarlagið undir fiskiskapinum undir Føroyum. Samanlagt hava tey í virði talt um leið 40% av øllum fiskaútflutninginum í nógv ár. Seinastu árini er hetta tó minkað, og í 2016 var virðið av hesum fiskasløgum bert 14%.
Uppisjóvarfiskasløgini sild, svartkjaftur og makrelur hava somuleiðis stóran týdning. Serliga seinastu árini er útflutningurin nógv vaksin av hesum fiskasløgum og frá at hava ligið um 10% av útflutninginum árini 2005 til 2009, vaks hesin partur til 20% í 2016. Tað er 1,6 mia. kr.
Útflutningurin av fiski er vaksin bæði í nøgd og virði síðani 1980, so at nøgdin í fjør var umleið næstan trífalt so stór og virðið meir enn átta fer so stórt sum tá. Men í tveimum umførum eru bæði nøgd og virðið minkað - tað er hent við 10 ára millumbili: fyrru ferð millum 1991 og 1995 og seinnu ferð millum 2001 og 2005.
Fyrru ferð frá 1991 til 1995 minkaði útflutningurin 25% í virði, frá 2,6 milliardum niður á 2 milliardir. Seinnu ferð frá 2001 til 2005 minkaði útflutningurin 20% í virði, frá 4,2 milliardum niður á 3,4 milliardir. Fyrru ferð var minkingin í útflutningi partur av djúpari kreppu, sum rakti allan búskapin við stórum arbeiðsloysi og húsagangi. Seinnu ferð er minkingin hend uttan at onnur krepputekin í stóran mun hava gjørt vart við seg.


text:
Leygardagin 09. mars kl. 15.00 verður Grækarismessuhald í Runavík, á økinum sunnanfyri býráðshúsið, Helgi L. Petersen heldur grækarismessurøðu, Nes Sóknar Musikkfelag spælir nøkur løg og KFUM-skótarnir við Løkin ganga skrúðgongu.
Skótarnir ganga frá skótahúsinum við Løkin kl. 14.45.
Aftaná røðuna verður kaffi og kaka at fáa frá skótunum.
06.03.2013
Grækarismessuhald í Runavík
Leygardagin 09. mars kl. 15.00 verður Grækarismessuhald í Runavík, á økinum sunnanfyri býráðshúsið, Helgi L. Petersen heldur grækarismessurøðu, Nes Sóknar Musikkfelag spælir nøkur løg og KFUM-skótarnir við Løkin ganga skrúðgongu.


text:
Flemming Raben og Christoffur Gert Nielsen skula venja Kyndilskvinnur komandi kappingarár 2017/18
Flemming Raben hevur nógvar royndir innan føroyskan hondbólt. Hann hevur fyrr vant Kyndilskvinnur, Neistakvinnur og verið kvinnulandsliðsvenjari.
Christoffur Gert Hansen hevur verið ungdómsvenjari seinastu 10 árini. Fyrstu 5 árini í Danmark og síðani í Kyndli.
Báðir hava divisiónsvenjaraútbúgvingina hjá DHF.
Vit í Kyndli eru sera glað fyri, at hesir dugnaligu venjarir hava játtað at vant Kyndilskvinnur komandi kappingarár.
Vit villa eisini takka Daniel Gordo Rios fyri gott og læruríkt kappingarár, og ikki minnst eisini takka Sophus Dal Christiansen fyri alt arbeiði, hann hevur lagt í kvinnurnar nógv tey síðstu árini. Hann hevur verið við líka frá uppbyggjan til Europacup og at hava vunnið "The Double".
Nevndin í Kyndli
Aftur


text:
Enska heiti: Minor in Mathematics
Lestrartíð: Umleið 3-4 ár
Umsóknarfreist: Kvota 2: 15. apríl 2017. Kvota 1: 1. juli 2017
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Útbúgvingin gevur tær førleika at loysa ítøkiligar støddfrøðiligar trupulleikar, ið t.d. koma frá náttúruvísindum ella verkfrøði eins og hon gevur tær førleikar at brúka hættir og amboð til at loysa trupulleikar. Lagdur verður m.a. dentur á, at studenturin fær eitt breitt grundarlag í støddfrøði, fer í dýpdina við ávísum evni og lærir um grundarlagið undir støddfrøði, søguna hjá støddfrøði, og um hvussu vit læra støddfrøði.
Útbúgvingin er eitt hjánám og fer fram sum parttíðarlestur, ið kann fullførast uppá umleið 3 ár. Av útbúgvingini eru 1½ ársverk í støddfrøði og ½ ársverk í skeiðum, sum brúka støddfrøði.
Útbúgvingin er løgd til rættis sum ein parttíðarútbúgving. Útbúgvingin kann eisini leggjast soleiðis til rættis, at hon kann takast yvir 4 ár við umleið hálvtíðarlestri mesta av tíðini, um studenturin skal taka øll 120 ECTS. Hetta ger, at til ber hjá fólki, sum t.d. eru fyribilssett sum undirvísarar í miðnámi, at uppstiga sín støddfrøðikunnleika og arbeiða samstundis. Eisini ber til at taka skeið frá øðrum útbúgvingum samstundis. Miðað verður ímóti, at nøkur av framhaldsskeiðunum í ávísan mun skulu kunna takast sum stuðlaður sjálvlestur. Gevið gætur, at fyri at fáa lestrarstuðul frá Studna krevst at studentur er undir fulltíðarlestri.
Útbúgvingin er í alt 120 ECTS (2 ársverk), harav 30 ECTS (½ ársverk) skulu vera í evnum, har støddfrøði verður brúkt sum amboð. Útbúgvingin kann vera partur av eini samansettari bachelor við aðrari høvuðsgrein, sum loyvir tí. Ein slík bachelor kann vera grundarlag undir víðari lestri. Útbúgvingin kann eisini vera hjánám saman við høvuðsgrein í øðrum faki á masterstigi, og kann útbúgvingin tá geva undirvísingarførleika í miðnámi. Eisini ber til hjá fólki, ið longu hava útbúgving á masterstigi, at vinna sær undirvísingarførleika í støddfrøði í miðnámi við at lúka hjánám í støddfrøði.
Av útbúgvingini eru avsett 90 ECTS (1½ ársverk) í støddfrøði. Evnini eru samansett fyri at tryggja breiða og holla grundleggjandi vitan og førleika í støddfrøði umframt at farið verður í dýpdina við ávísum evni. Evni, sum ætlandi verða viðgjørd, eru: diskret støddfrøði, lineer algebra, kalkulus í einum og fleiri variablum, algebra, euklidisk geometri, støddfrøðididaktikkur, líkindarokning, hagfrøði, rekkjur og fylgjur, Fourier-rekkjur, differentiallíkningar, metrisk rúm, Hilbert rúm, topologi, kryptologi og grundarlagið undir støddfrøði. Minni verkætlanir innganga eisini í útbúgvingina.
Partur av útbúgvingini er eisini, at 30 ECTS (½ ársverk) skulu stava frá evnum, har støddfrøði verður brúkt sum amboð. Eingi ávís skeið eru ásett, og tey kunnu í stóran mun veljast av studentunum millum skeið, sum verða útboðin á Fróðskaparsetri Føroya ella við annað universitet (um studenturin longu hevur tikið slík skeið, sum part av aðrari útbúgving, kunnu tey verða góðskrivað). Dømi kunnu vera: algoritmur, mekanikkur, innleiðandi elfrøði, elektromagnetisma, hitalæra, elektriskar ringrásir, regulering, elveiting.
Til ber eisini at samanseta bachelor í orkuvísindum og hjánám í støddfrøði til eina trý ára fulltíðarútbúgving. Les meira um henda møguleika HER.
Treyt fyri upptøku er, at tú hevur miðnámsprógv og hevur staðið:
● Støddfrøði á A-stigi.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Tey, ið hava tikið útbúgvingar ella stakskeið, har støddfrøði inngongur, kunnu søkja um at fáa skeið góðskrivað.
Studentar, sum hava tikið skeið í støddfrøði, kunnu søkja um at fáa hesi góðskrivað sum partar av útbúgvingini. Krav er ikki, at tey skulu vera innan júst somu evni, sum eru løgd inn í hjánámið - dentur verður serliga lagdur á, at studenturin fær breiða og holla grundleggjandi vitan og førleika í støddfrøði umframt at farið verður í dýpdina við ávísum evni.
Saman við útbúgving í øðrum evni á bachelor- ella masterstigi gevur útbúgvingin tær grundarlag fyri at arbeiða innan ymisk arbeiðsøki t.d.:
● í undirvísing
● í vísind
● sum verkfrøðingur
● sum ráðgevi
● í fyrisiting hjá privatum og almennum virkjum og stovnum.
Eisini hevur tú fakligan førleika at útbúgva teg víðari í støddfrøði á øðrum universitetum kring heimin.
Til ber at søkja um upptøku elektroniskt. Tú finnur umsóknarbløðini HER.
Sí vinaliga umsóknarfreistirnar HER.
Á síðuni eru eisini lagdar leiðbeiningar til umsóknarbløðini. Les leiðbeiningina væl, áðrenn tú fyllir umsóknarblaðið út.
Fróðskaparsetur Føroya - www.setur.fo.
Tú kanst venda tær til lestrarvegleiðingina nvd-studvegl@setur.fo ella til Gunnar Restorff, útbúgvingarleiðara gunnarr@setur.fo.


text:
Nógv skemtilig parkering fer fram í grannalagnum hjá okkum og serliga á Tinghúsvegnum. Ein sjálvtøka er í húsunum, har EIK áður helt til. Tá fólk taka út pening, parkera tey flestu bilarnar í básarnar, men tað tíma summi fólk ikki, tí tey orka ella tíma ikki at spáka stutta teinin frá bilinum til sjálvtøkuna. Ja, nøkur koyra bilin upp á gonguteigin og koyra bilin so nær sjálvtøkuna, at tey úr bilinum røkka til sjálvtøkuna uttan at fara úr bilinum. Les meira…
Tá ið eg síggi myndina omanfyri av Vesturvág á ólavsøku fyrst í 1950-árunum, reika tankarnir, tí júst henda myndin er tikin av partinum av Havnini, har eg eri uppvaksin. Nógv eru góðu minnini frá barna- og ungdómsárunum niðri við sjóvarmálan. Og “býarparturin” er nógv broyttur hesi seksti árini. Fara vit fyrst til kappróðurin á ólavsøku, so minnist eg allar kappróðrarbátarnar, sum stóðu á Bursatanga alla ólavsøkuna. Fólk í hópatali gingu bæði fyri og eftir róðrarnar og hugdu at stásiligu bátunum. Les meira…
Í sambandi við veljarakanningina, sum júst er almennakunngjørd, havi eg kagað eitt sindur í valsøguna og valt nøkur tilvildarlig løgtingsval seinastu hálvthundrað árini. Niðurstøðan er ógvuliga einfald. Føroyingurin er ógvuliga torførir at flyta politiskt, og missir ein flokkur við eitt val nakrar atkvøður og kanska tingfólk, so koma atkvøðurnar næstan altíð á pláss aftur einaferð seinni. Eg havi valt løgtingsvalini í 1962, í 1978, í 1990 og 2011. Men fyrst leita tankarnir aftur í barnaárini, tá ið serligur dagar var heima hjá okkum, tá ið pápin mín fylgdi løgtingsvalinum og skrivaði niður valtøl lisin upp í Ùtvarpinum. Les meira…
Sein kúgv fær skitið gras, er eitt orðatak. Fyrireikararnir søgdu á kappróðrarkjaki, at tað tók umleið tveir tímar at avgreiða fyrsta ódnartakið í 2015. Men nú eru menn so vandir at fyrireika slík tiltøk, at tá eg kom oman á Vestaru bryggju um tvey tíðina, var júst skotið fyri seinasta róðri, sum var 10-mannaførini. Eina mynd fekk eg einans. Fór tí út í Álaker, har nakrir bátar komu í dráttin millum annað manningin á 5-mannafarinum Falki úr Hósvík. Í morgun ringdi eg til Katrina Dánjalsdóttir, sum mannar bátin, og tað skuldi gerast áhugavert prát í regninum leygardagin. Les meira…
19 ára gamli kyndilsspælarin Anna Brimnes gongur í 3. g í Hoydølum og er júst í aldursbólkinum, tá vit missa okkara góðu hondbóltsspælarar, tí fleiri antin fara út at fjakka ella fara uttanlands í lestrarørindum. Umframt at spæla á besta kvinnuliðnum hjá Kyndli, spældi Anna eisini fótbólt og var heilar seks ferðir uttanlands við ymsum U-fótbóltslandsliðum. Men nú hevur hon valt fótbóltin frá: – Mær dámar betur at spæla hondbólt enn fótbólt, og so er hondbólturin eisini meira “seriøsur”, sigur Anna, sum er í A-landsliðshópinum. Eg hitti Annu og spurdi hana, hvat hon ætlar vi hondbóltsspælinum, tá hon í summar er liðug í 3. g. Les meira…
Ein veljarakanning skal altíð takast við fyrivarni, men hon er tó ein ábending, hvat rørir seg politiskt í samfelagnum. Mína egnu veljarakanning geri eg, tá eg hoyri útvarp, sjónvarp, lesi bløðini og portalar. Tú merkir eisini politiska landslagið, tá tú tosar við fólk. Seinasta veljarakanning kemur ikki óvart á meg. Heldur ikki kemur óvart á meg, at Javnaðarflokkurin veksur, meðan Sambandsflokkurin minkar. Talan er um somu atkvøður, sum bara flyta seg. Hetta sigur politiska søgan. Les meira…
Nú stundar til flaggdagin, og tá flestu kappróðrarbátar eru ella verða flotaðir. Hetta boðar frá, at kappróðrarárið 2015 stendur fyri durum. Myndin omanfyri er frá ólavsøku 1939, tíggju ár fyri eg var føddur. Men júst henda myndin vekir nøkur barna- og ungdómsminni um kappróðurin á ólavsøku. Í mínum ungdómsárum stóðu allir kappróðrarbátar til framsýningar á Kongabrúnni alla ólavsøkuna, og júst sum á myndini, sóu nógv fólk bátarnar. Hvør bátur hevði sína søgu. Les meira…
Tretivu ár eru liðin, síðani omanfyri mynd varð tikin í høllini í Runavík. Ein mynd sum hevur sína søgu. Vit sóu longu frá ungum árum, at sonur okkara Hanus Jensen hevði sera góð hondbóltsevni, og vit kastaðu og loftaðu mangan í gongini hjá okkum, so lampur og annað til tíðir fingu toyggið og brotnaðu. Eit av málinum var úthurðin. Rannvá og eg spældu í Neistanum, og tað gjørdi Eyðun beiggi Hanus eisini. Hanus var mangan við til venjingar, serliga tá mamman vandi, har hann spældi bólt aftan fyri netini. Spurningur var bara um tíð, nær hann fór at venja skipaðan hondbólt í Neistanum. Les meira…
Hondbóltsfólk vóru sera fegin um U17 kappingina, sum var í Føroyum í mars mánað. Føroyska U17 kvinnulandsliðið vann á Íslandi, tapti tepurt fyri Kekkia og spældi frálíkan dyst ímóti Russlandi. Føroysku spælararnir megnaðu at fylgja við. U19 landsliðið hevur júst verið í Litava og spælt ímóti Litava, Kekkia og Norra, og nú eru úrslitini heilt øðrvísi ella rættari sagt ræðandi, tí Føroyar tapti heili 18-45 fyri Norra, sum er meiri enn vanligur avsmurningur. Kári Horn, sum skal venja U17 liðið hjá Neistanum næsta kappingarár, fylgir væl við U17 og U19 kvinnulandsliðunum, og hansara niðurstøðu um óhepnu úrslitini í Litavia eru púra greið. Kári sigur: Les meira…
Fari at enda skrivingina um FM-finalurnar og landskappingina at nevna fýra hondbóltskvinnur, sum settu dám á FM-finalurnar. Talan er um kyndilskvinnuna Tommu Petersen og neistakvinnurnar Jacklin Durhuus, Fríðu Petersen og Nicoletu Hansen. Felags fyri tær fýra er, at tær í løtuni ikki spæla við liði, tær eru uppvaksnar í. Tríggjar eiga børn og eru um at eldast í hondbóltshøpi. Vit nevna mangan útlendingarnar, sum gera munini, men hesar fýra kvinnurnar hava og gera so sanniliga eisini munin. Nøkur orð um fýra frálíkar hondbóltsspælarar, sum sanniliga gera mun. Les meira…


text:
Um vikuskiftið hevur fimleikaliðið Loppurnar hjá Fimleikafelagnum Ljósið verið í Danmark, har tey hava kappast í fimleiki til Special Olypics kappingina, ið hevur verið í Holstebro. Special Olympics er ein kapping fyri børn og ung við menningartarni, og í ár hava fleiri enn 800 íðkarar kappast í ymsum ítróttargreinum.
Loppurnar hava kappast í fimleiki fyri einstaklingar við hondamboðum, og fyri lið, og eftir at vera komin víðari frá innleiðandi umførunum leygarmorgunin, vunnu tey gull bæði í íðkan við bólti og við vimpli, eins og tey vunnu kappingina fyri lið. Umframt gull eru eisini fleiri silvur og bronsu medaljur við í skjáttuni, tá tey koma heim aftur.
Umframt heiðurin og medalju, fáa gullvinnararnir eisini møguleika at framføra til endahátíðina sunnudagin, og hetta eru bæði íðkarar og venjarar sera fegin um, tí lagt er upp til eina stóra flotta finalu.


text:
nr. 8
07. Oktober 2009
Frítíðararbeiði! Týsdagin 20. oktober byrjar frítíðararbeiði aftur. Hvørt ár koma heilt nógv børn til frítíðararbeiði, og neyðugt er við nógvum hjálparfólki. Tey ið eru áhugað at hjálpa verða biðin um at ringja 315854 ella 314343.
Christmas Child 25. oktober Nú nærkast tíðin, tá skógvaeskjurnar verða savnaðar. 25 oktober er seinasta freist at lata skógvaeskjurnar inn. Á hvørjum ári er spenningur um, hvussu nógvar skógvaeskjur verða innsavnaðar, og vónandi verður árið í ár met ár.
Samfelagsmøtini 2009 Í døgunum 4-8 november verða samfelagsmøtini í høllini á hálsi. Evnið í ár er:
Nú er tíðin til frelsu, vøkstur og tænastu. Fyrireikarnir vóna at samfelagsstevnan í ár verður eins góð og signað sum tær undanfarnu.
“Øll ynskja at liva leingi, men ongin dámar at blíva gamal”
Hey:) Navn: Anna Helena Otthamar Hvar hevur tú verið? Mandritsara, Madagaskar Hvussu leingi vart tú har? 5 mánaðir Hvat gjørdi tú har? Arbeiddi sum sjúkrarøktarfrøðingur á einum sjúkrahúsið. Hvussu ber tað til at tú fórt hagar?
Judy og Óli á Grømma Jacobsen á møtinum mikukvøldið 14. oktober. Judy og Óli verða á møtinum mikukvøldið 14. oktober. Óli fer fyrst at greiða frá arbeiðinum í New Tribes Mission í løtuni. Síðan fer Óli at hava nakrar tankar úr Skriftini.
“Bíða ikki til í morgin við tí tú kanst gera í dag”
Eg havi leingi yngst at brúka útbúgvingina hjá mær í hjálpararbeiði so tá hesin møguleikin vísti seg var eg ikki í iva um at hetta mátti eg royna. Hvat fert tú at gera nú? Arbeiða her í Føroyum Er enn tørvur á hjálp har? Har er enn stórur tørvur á hjálp. Serliga mangla tey læknar, jarðamøður og sjúkrarøktarfrøðingar. Bønarevni: Biðið fyri leiðsluni á sjúkrahúsinum Tit kunnu vitja heimasíðuna hjá: HVM(Hopitaly Vaovao Mahafaly). www.mandritsara.org.uk
Anna Helena
Fagnaðarljóð í 2. útgávu
Tá sangheftið Fagnaðarljóð kom í 2002 við 135 sangum og kórum, var ætlanin, at tað skuldi endurnýggjast eftir 3-4 árum. Nú 7½ ár eru farin, síðan tað varð prentað, er tíðarinnar tonn farin við flestu sangheftunum, og tí var avgjørt at tey ikki verða brúkt longur. Nýggja útgávan av Fagnaðarljóð er farin til prentingar, og ætlandi verður tað tikið í brúk á møtinum mikukvøldið 14. oktober. Tá verður eisini gjørt eitt sindur burtur úr, at vit hava fingið nýtt sanghefti. www.ebenezer.fo
Sitatuni hesa vikuna eru frá 16. Serlig tiltøk í Ebenezer: Amerikanska forsetanum Abraham 10. Oktober- Brúarvígsla Hanus S. Rasmussen og Ásla Dam Lincoln.
Stuðulstiltakið Sahbai
Sunnudagsskeið 26. okt.
16. og 17. oktober skipa Noomi og Eli Christiansen fyri asiatiskum marknaði á Torginum í SMS. Møguleiki er at keypa turrikløð, taskur, buksur, kryddurtrar og mangt annað. Alt yvirskotið frá tiltaknium fer til felagsskapir í Kambodja og Thailandi, ið hjálpa kvinnum og ungum gentum úr skøkjulevnaðinum. Mynd Fleiri føroyingar hava vitja hesar felagsskapir, m.a. Anna, Richard og Maria Schwartson, Absalon Absalonsen og Ebba, Jens og Sára Andreassen.
Sunnudagin 26. okt. var skipað fyri sunnudagsskúlaskeiði í Ebenezer. Tað vóru Andrea á Roykheyggi og Malan á Dul Nielsen sum undirvístu. Á skeiðnum kom fram hvussu tú greiðir frá sannleikum í bíbliuni fyri børnum og hvussu tú á ein kreativan og stuttligan hátt kan læra børn minnisvers. Nógvir sunnudagsskúlalærar frá Ebenezer vóru til hetta skeið, sum var sera væl eydnað.
Alt er Guds Vit vita, at alt samvirkar teimum til góða, sum elska Gud. Rom 8.28 Longu áðrenn vit vóru fødd, hevði Gud eina ætlan fyri lív okkara. Hann hevur ongantíð verið burturstaddur - heldur ikki meðan vit enn vóru vantrúgvandi. Tað ið hendi í lívi okkara áðrenn vit tóku við trúgv, verður ikki bara tveitt burtur, men brúkt. Onki fer til spillis í fría trúar
lívinum. Tí nú er alt Guds........ Tá vit taka við trúgv broytast vit. Broytingin gjøgnumseyrar okkum eisini fortíð okkara – bæði tað góða og tað minni góða. Tær upplivingar vit hava havt, kann Gud brúka – bæði okkara hjálparloysi og okkara ófullkomileika. Alt hetta kann verða við til at dýrmeta Gud. Týtt úr bókini ‘God’s Message for each day’ eftir Eugene H. Petersen
“Eg havi ikki virðing fyri tí manni, ið ikki er vísari í dag enn www.ebenezer.fo hann var í gjár”
Skráin 7. oktober – 21. oktober
Hósdagin 7. oktober kl. 12.30 Andakt kl. 20.00 Ungdómsmøti
“Evangeliskt møti”
Símun Absalonsen
Sunnudagin 11. oktober Per Mortensen
kl. 11.00 Minnismáltíð Harrans
kl. 12.00 Sunnudagsskúli kl. 18.00 Evangeliskt møti
Barnasøga og vitnisburða
Mikudagur 14. oktober kl. 20.00 Bønar- og lærumøti
“Nakrir tankar úr skriftini”
Óli á Grømma Jacobsen
“Absolutti mynduleiki Guds”
Zacharias Zachariassen
“Uppgávur í samkomuni”
Oddmar Færø
Hósdagin 15. oktober kl. 12.30 Andakt kl. 20.00 Ungdómsmøti
Sunnudagin 18. oktober kl. 11.00 Minnismáltíð Harrans
kl. 12.00 Sunnudagsskúli kl. 18.00 evangeliskt møti
Justines Eliasen
Mánadig 19. okt kl. 20.00 kvinnumøti
Mikudagur 21. oktober kl. 20.00 Bønar- og lærumøti
Innsamlingin sunnumorgunin: 11. okt. fer til byggi grunnin & 18. okt. fer til trúðboðarir Kontonr. 6460-153.181.8
Barnaansing er til møtini sunumorgum kl. 11.00 og sunnukvøldið kl. 18.00
Ebenezerblaðið, Niels Finsens gøta 6, ebenezerbladid@ebenezer.fo, 311804 “Øll dáma at fáa rós”
Ábyrgd: Sjúrður Olsen
www.ebenezer.fo
Published on Oct 8, 2009
Published on Oct 8, 2009
Ebenezer blaðið kemur út 2 ferðir um mánaðin


text:
Lýsingarátakið skapti stóran áhuga
mentan17-03-2017 - 14:17 - Jóanis Nielsen
Í sambandi við at umsóknarfreistin at søkja inn á Rásina var 15. mars, hevur Rásin gjørt nógv burturúr at marknaðarføra eftirskúlatilboðið Rásina, sum sæst á rasin.fo.
- Lýsingarátakið hevur riggað væl, og vit hava fingið nógvar fyrispurningar og jaligar afturmeldingar og umtalu. Eisini nógv fólk, ið ikki hava tørv á tilboðnum, ið Rásin veitir, eru komin við jaligum afturmeldingum, sigur Beinta Persdóttir Joensen, leiðari.
Rásini hevur fingið á leið sama tal av umsóknum sum seinast, og tað heldur Beinta vera rímiliga gott, tá ið hugsað verður um, at fleiri miðnámsskúlar nú eisini bjóða tilboð til sama málbólkin.
- KREA hevur gjørt eitt gott marknaðararbeiði fyri Rásina, og okkara virksemi er vorðið munandi kendari í almenna rúminum, sigur Beinta.


text:
Tinglimir sleppa ikki at atkvøða eftir egnari sannføring
29. mars 2016
Stýrisskipanarlógin sigur í § 23, at løgtingslimir eru bara bundnir av sín egnu sannføring. Tað blivu vit sum vóru partur av undanfarnu samgongu onkuntíð mint á, av táverandi tinglimum í andstøðu.
Tað kom nevniliga meira enn so fyri, at vit noyddust at atkvøða við samgonguni, hóast vit ikki vóru so sannførd um, at valið var tað rætta.
Og soleiðis er hjá øllum sum eru partur av eini samgongu. Styrkin í samstarvinum liggur í, at øll standa saman, men tað merkir samtíðis, at øll noyðast at geva nakað, hóast stýrisskipanarlógin sigur, at tú ikki hevur skyldu at fylgja øðrum enn tíni egnu sannføring.
Eitt er hvat løgfrøðin sigur – annað er tann politiski veruleikin.
Broyting ímóti Stýrisskipanarlógini
Men nú er ein broyting at hóma, og tað løgna er, at tað eru júst tey sum plagdu at minna á orðini í Stýrisskipanarlógini, sum ganga á odda við hesi broytingini. Og broytingin er, at nú kunnu tinglimir koma í ta støðu, at tað heilt einfalt ikki ber til at atkvøða eftir síni egnu sannføring.
Eg hugsi her um ta nógv umrøddu hjúnabandslógina.
Tá uppskotið kom til 2. viðgerð tann 16. mars, skutu 5 tinglimir upp at gera eina broyting í uppskotinum. Skotið varð upp, at rætturin hjá tveimum av sama kyni at giftast skuldi ikki verða settur í gildi, fyrr enn §14 stk. 2 í lógini varð broytt. § 14, stk. 2 gevur annars borgarliga giftum rætt at fáa hjúnabandið signað í eini kirkju.
Ikki fyrr enn hesin rætturin var broyttur, soleiðis at hann bert var galdandi fyri konu og mann, vildu uppskotsstillararnir at lógin skuldi fáa gildi.
Ómøguligt at atkvøða eftir egnari sannføring
Men nú kemur tann stóri spurningurin: Um hjúnabandslógin hevði verið samtykt við hesi broytingini, hvussu skuldu tinglimir so atkvøtt, tá uppskotið um at broyta § 14, stk 2 kom til atkvøðugreiðslu?
Um ein tinglimur er ímóti at tvey av sama kyni skulu kunna giftast og ímóti at kirkjan signar samkynd hjúnaløg, so hevði heilt einfalt ikki borið til at atkvøtt eftir síni egnu sannføring.
Við at trýst á ja-knøttin hevði tinglimurin tikið undir við, at bert hjúnaløg millum konu og mann skuldu kunna fáa kirkjuliga signing, men ja-atkvøðan hevði samstundis sett lógina í gildi sum segði, at tvey av sama kyni skuldu kunna giftast borgarliga.
Við at trýsta á nei-knøttin hevði tinglimurin sagt nei til at sett lógina í gildi, sum gav tveimum av sama kyni loyvi at giftast, men samtíðis hevði hann atkvøtt ímóti at nokta teimum kirkjuliga signing.
Stýrisskipanarlógin sigur, at løgtingslimir eru bara bundnir av sín egnu sannføring. Men í hesum førinum hevði ikki borið til at atkvøtt eftir síni egnu sannføring.
Helgi Abrahamsen
RN
Aftur


text:
Ned Beatty
Nedward Thomas "Ned" Beatty (føddur 1937) er amerikanskur sjónleikari, ið hevur spælt við í meira enn 100 filmum og hevur verið tilnevndur eina Oscar, tvær Emmy, eina MTV Movie Award for Best Villain og eina Golden Globe-virðisløn; hevur vunnið eina Drama Desk virðisløn.
Hesar tilnevningar komu orsakað av hansara framførslum í filmum og sjónvarpsrøðum sum Network (1976), Friendly Fire (1979), Last Train Home (1990), Hear My Song (1991), adaptation filminum Cat on a Hot Tin Roof (2004) og Toy Story 3 (2010).


text:
Kirkja (hús)
Ein kirkja er eitt hús (vanl. við torni) til kristna gudstænastu og halgigerðir. Orðið "kirkja" kemur av grikska orðinum kyriakon og merkir, "Vigt Harranum" og verður sagt bæði um húsið, har gudstænasta verður hildin, um kirkjusamfelagið og limirnar í kirkjuni. Í kirkjuni eru jarðarferðir, brúðarvígslur, tónleikaframførslur og møti. Í kirkjuni verða eisini sálmar sungnir. Fleiri kirkjur í Føroyum eru gamlar, og bygdar í serstøkum sniði. Aðrar eru nýggjar og øðrvísi, til dømis tann í Fuglafirði. Í útlondum eru kirkjur, sum eru fleiri enn 1000 ára gamlar, í Føroyum bert ein, tann í Kirkjubø.


text:
Hon varð borin í heim á Toftum 31/10-1945, men flutti sjey ára gomul til Havnar við foreldrunum, tá pápin gjørdist lærari við Tórshavnar Kommunuskúla.
Aftan á lokna skúlagongd og fyrifallandi arbeiði eitt skifti fór hon í 1970 til Keypmannahavnar at læra til frítíðarheimslærara. Eftir lokið prógv í 1973 arbeiddi hon á dagstovnum í Albertslund og Glostrup til hon 27/5-1977 andaðist bert 31 ára gomul.
Elin Bjørg skrivaði tvær barnabøkur og myndaskrýddi tær hegnisliga. Hin fyrra »Stina, Tina og Tummas« kom í 1970. Eftir deyða hennara, í 1978, kom seinna bókin »Trøllalív«, skrivað í ævintýrasniði, men við høvuðsevni, ið uppi er í tíðini: Arbeiðsbýtið kynjanna millum.
Úr: Árni Dahl: Bókmentasøga I-III. Fannir. 1980-83.


text:
Veikleikin hjá Gudi
13.06.2017 - 08:22 - Úr Sunnudagsblaðnum nr. 8 - 2015
Og veikleikin hjá Gudi er sterkari enn menniskjan. 1. Kor. 1,25.
Týðiligast sæst hetta við Jesu kross. Ongin rættir hond frá síðu at forða fyri, at skarnsgerðin verður fullførd. Teir hava sligið hann og spýtt á hann; teir hava háðað og spottað hann, og nú er hann negldur á krossin. Eitt av teim sjey krossarorðunum er: “Faðir, fyrigev teimum, tí teir vita ikki, hvat teir gera.”
Vilt tú síggja veikleika Guðs, skalt tú stilla teg undir Jesu kross. Men tú mást vænta, at ljósið sker í eyguni. Við krossin møta vit nøkrum, sum ikki er av hesum heimi, og tí mugu vit endurmeta hugsanir okkara. Hvat er styrki? Hoyra harðskapur og styrki saman? Er makt tað sama sum eitt roysnisbragd? Um so er, er tað ikki hjá tí krossfesta, vit skulu leita. Ein og hvør sær, at krossurin er veikleikans tekin.
Hví leita menniskju so enn til krossin? Har má vera onkur orsøk. Er ein fjald styrki at finna har? Ja, tað er tað. Styrkin í hesum heimi ber ótta og ræðslu við sær. Tað ónda í heiminum og í okkara egnu hjørtum er ræðandi. Vit sleppa ikki frá spurninginum: Er ikki ein onnur styrki til? Jú, og bara við Jesu kross fáa vit spurningin svaraðan.
Veikleikin hjá Guði er sterkari enn menniskjan. Mundi Pilatus ikki hava eina hóming av hesum, tá ið hann sló nevan í borðið og segði: “Tað, sum eg havi skrivað, havi eg skrivað?” – Kærleikin er sterkasta megin, men hann er ikki førur fyri at skjalprógva styrki sína: hann kann bara elska, tola, líða, doyggja. Og hvat hevur tað við styrki at gera?
Bara trúgvin sær, at Guðs veikleiki er sterkari enn menniskjan. Tá ið trúgvin sær tað, umskapast hon til tøkk og tænastu og trúskap - líka til deyða. Trúskap móti honum, sum prógvaði, at kærleikin sigrar, hóast styrkin í hesum heimi tykist at vera tann sterkara
Tú veitst tað væl, mítt hjarta,
at megi Guds er sterk,
men fíggindi Guds mangan
tær gjørdi skaðaverk.
Tú stríð tó í tí treysti
- um fall tær fell í lut –
at fíggindin er sterkur,
men sterkari er Gud.


text:
Tórshavnar filmsfestivalur byrjar í Norðurlandahúsinum leygardagin 11. februar við føroyskum filmsfagnaði og ókeypis filmi fyri alla familjuna.
Á ársins filmsfestivali verður ein heilur dagur bara við føroyskum filmi. Gunvør Balle, varaborgarstjóri, Sif Gunnarsdóttir og Jan Berg Jørgensen seta filmsfestivalin kl. 14. Aftaná verða allir filmar, sum hava vunnið Geytan og Áskoðaravirðislønina frá 2012 til 2015 vístir. Millum hvønn filmin er steðgur upp á 10 minuttir, so til ber at ganga inn og út og velja hvørjar filmar, man vil síggja.
Samstundis verða filmir fyri børn vístir í Norðurstovu. Vístir verða stuttfilmirnir Home Sweet Home, Lili, Søgurnar hjá langabba mínum, Rita og krokodillan og Vitello gravar eitt hol. Flestu filmirnir eru ætlaðir teimum minstu børnunum, men øll børn er vælkomin, og tey kunnu koma og fara, sum teimum lystir, so hetta kann verða ein hugnaligur dagur fyri alla familjuna. Tiltakið er ókeypis.